Lifan-Z/Chinese-poetries-txt huggingface dataset:
朝离文君故宅边，莫寻谢守旧行田。黄羊先示神仙迹，白石俄开洞府天。两派崇峥鸣玉涧，一声款乃钓鱼船。王孙占得湖山胜，明月清风不计钱。
十里湖山翠黛横，两溪寒玉鬬琮琤。路从飞鸟上头过，人在白云高处行。岩下行田谢康乐，洞中辟谷李先生。凭栏不瞰人间世，转觉此心名利轻。
三釜深悲不逮亲，九天命下贲双坟。痛将泪杂香醪奠，忍见衣随告墨焚。漠漠浓阴初阁雨，晖晖煖日旋披云。余生难报劬劳德，犹有孤忠可报君。
天表初容咫尺亲，云龙重拜太官珍。赐从明主恩尤渥，分及清流事更新。搜卷要须尝七椀，乘风便合到三神。诸公异日沾君贶，愿寄江湖老散人。
殿坳经幄侍清闲，学术空踈愧在颜。从驾滥骑承旨马，朝天叨缀舍人班。登楼虽喜民和乐，论事还惊世险艰。圣主英姿同艺柤，诸君何苦恋湖山。
未访鄱阳范与颜，雁山深处且投闲。紫泥长记曾同召，丹陛何繇更对班。我愧未行平日志，公应不创昔时艰。笔端能制人生死，兼有刘郎在道山。
年时尝泛婺溪舟，未上清风八咏楼。天为故人偿夙愿，水知吾辈喜清流。沈郎不为吟诗瘦，王粲长怀去国忧。明日山川共人远，乡情年契两悠悠。
皇都归客过仙都，厌看西湖看鼎湖。洞接龙泓片云近，山分雁荡一峰孤。香清天上碧华落，音好林间青鸟呼。天遣林泉慰吾辈，不容身世老迷涂。
喻子有园堪养亲，栽花种竹清且新。堂中戏罢即策杖，在家有此何忧贫。弟兄既好园亦好，大胜吾家园小小。两园松竹怀主人，他日归来各须早。
问君胡为入台省，问君胡为官辄冷。宣尼犹且畏元辰，羊鼠龙猪作君梗。退之宿直斗牛箕，声名谤毁常相随。死生穷达端有命，予知之矣当安之。
三秋不雨泉脉枯，仆夫浚井欣得鱼。刀砧已具未及杀，我偶见之鱼再活。亲投不敢使校人，圉圉洋洋生意新。莫嫌井小思沧海，尺水相忘聊自在。
一月霜台屡犯颜，未回天听已身闲。爱君忧国寸心赤，感物伤时双鬓班。文举才踈意徒广，子云思苦语尤艰。尚书左史虽知我，超海应难挟太山。
江头一别九十日，路隔烟波望欲迷。风送雁群来雁荡，书从梅屿到梅谿。羡君笔力能豪健，赠我诗篇过品题。谢客江山富观览，城南何日手重携。
前年蜡屐远寻幽，洞府曾经一宿留。诗句亲题碧云里，梦魂时到白岩头。风生见说欲飞去，兴尽何如且罢休。他日相呼老兄弟，飘然杖屦共翱游。
贵似金张富石崇，纷纷老死利名中。退居不见香山老，肥遁谁知秀野翁。溪上园因种花辟，床头金为好宾空。潸然痛念公兄弟，二十年前笔砚同。
畴昔游从分不轻，十年乡校读书灯。德星会聚三兄弟，诗社追随八友朋。去国悲凉老王粲，还乡牢落失陈登。诵君生死炎凉句，斜日寒天涕满膺。
我昔曾栽会趣堂，子今封植更芬芳。胜它福峙三珠树，赛却东嘉五马坊。靖节柳青宁耐久，大夫松老恨无香。何如移得蟾宫种，不愧灵椿窦十郎。
两郡三乡赖保全，乃翁剑学不虚传。黄巢讵敢臣周朴，赵胜那能爵鲁连。仁里化成儒气象，心田种得佛因缘。奇儿自是青云士，行见荣光烛九泉。
屡战夷吾卒霸齐，棘栖鸾凤暂沉迷。探春想见登梅屿，乘兴何访从雪溪。楼上清欢庾公兴，桥间壮志马卿题。四场笔力媒身策，平步青云岂待携。
心欲齐贤愧未齐，远蒙佳句警昏迷。音如鼓瑟铿清庙，味似煎茶鬭建溪。忧国非同长卿病，感时端类少陵题。二松岂是淹贤地，凫鹜文书谩抱携。
女娲石烂几经修，天漏犹余两派流。离合无心元不静，朝宗得路却相投。干云宝劔真同气，出荡神龙不异湫。何用筑门防俗驾，林泉自是少人游。
天辟金华一洞奇，洞中石是化羊遗。浑疑雪向闽山落，更讶峰从天竺飞。谿上又添乘棹兴，案头如照读书时。故人重我膏肓疾，田不荒芜应亦归。
用儒端可复侵疆，活国何劳别取方。文帝要须亲御马，子卿宁患远看羊。抚师暂屈黄扉老，论将宁咨白首郎。行见车书混天下，岂容南北分三光。
端似中山梦得诗，海中仙果子生迟。况当首夏清和后，更遇千秋启建时。祝尔愿同彭祖寿，命名聊效小苏儿。吾家种德已数世，庭户合生兰与芝。
亢阳谁谓不为灾，饥馑连年甑有埃。旱魃忽随冤狱散，雨师遥逐使车来。平反尽欲归中典，调燮端宜位上台。更喜诗如杜陵老，江流坐稳兴悠哉。
六月西征遇旱灾，修途千里踏尘埃。雷公俄唤阿香去，霖雨便随流火来。天入沧浪游楚越，云翻𫁂䅉忆温台。绮霞亭上一回首，满目湖山壮矣哉。
理郡端如理乱丝，范公往矣欲谁师。典刑犹有堂中像，光艳长存壁上诗。未报国恩嗟老去，不逢人杰恨生迟。一尊坐对鄱江月，耿耿忠怀祇自知。
平生为雪牵诗兴，今日无诗奈雪何。净几翻书拥炉读，冷斋呵砚带冰磨。寒江独钓句思柳，银海光摇人忆坡。欲两三杯贺丰岁，却忧疆埸正干戈。
江东腊雪为谁多，清逼官梅兴动何。堂坐玉芝劳想像，句工冰柱老研磨。赓酬往事思蓬岛，灾异狂言忤谏坡。听取金华新号令，要须白战不持戈。
鄱江善政九贤人，文正文忠更绝伦。桃李旧邦千里爱，丹青遗像两朝臣。不同赤土祠刘阮，端胜睢阳庙远巡。安得神仙返魂药，九原唤起静边尘。
鄱阳江上五见雪，鄱江楼上风栗烈。广文先生不畏冷，弭棹登楼兴清绝。笔端妙语出离骚，酒后刚肠吐名节。芝堂假守老乡人，明日仙舟那忍别。
三十年间旧友生，眼青头白见交情。官于湖北况尤冷，诗不江西语自清。行李少留吴芮国，梦魂先到谢公城。扁舟便合相随去，薄有田园正可耕。
白首论文得蔡侯，江东尊酒半年游。龙头家世高千佛，骥足声名重一州。方喜同僚吴芮国，不堪回首仲宣楼。送君撩我思乡意，薄有田园归去休。
不肯随群慕鹤轩，慨然丹陛吐危言。坐看蜀道平如地，可见忠臣勇似尊。驷马桥边驱弩矢，杜鹃声里拥旗旛。要须入境询风俗，首访严遵李仲元。
一麾出守楚东城，邂逅论交愧孔程。元礼仙舟行色好，子猷雪棹去心轻。虎符稔服君家世，雁荡行逃我姓名。酒盏诗篇话时事，江湖何日更寻盟。
毛颖神明更好须，飞腾入月跨蟾蜍。谁将银管为封邑，端为金华妙简书。凤翥龙蟠文未称，日光玉洁字还疏。何如今代何平叔，笔阵词源总莫如。
二公心古貌清癯，趣在林泉世味疏。寸碧来从锦江远，九疑分向锡山居。山中丘壑奴金谷，笔下波澜陋石渠。我有千峰藏雁荡，擎天一柱插空虚。
金华石刻满西州，不惜明珠辄暗投。诗泣鬼神追雅颂，义深君父妙春秋。随身连轸崔评事，挿架悬签李邺侯。扫室焚香读终卷，光芒万丈照螺洲。
公余吏隠不相赊，杖屦园林赏物华。五柳宅边谁种柳，百花楼畔谩栽花。池塘有梦吟春草，屏障无心恋绮霞。来岁游人应话我，雁山深处老桑麻。
鄱水芝山四望赊，雨余风物陪光华。名园种果仍修果，妙手栽花似判花。行见晋公开绿野，聊从子美酌流霞。坐间宾主皆人杰，我质如蓬赖倚麻。
野处名园境界赊，夷坚博物似张华。参天先种柳州柳，照眼兼看花县花。即席赋诗袍夺锦，论文对酒脸生霞。自惭衰病陪行乐，策杖登城脚欲麻。
负郭园林路不赊，杖藜徐步赏韶华。芹宫地近分流水，芝岭风高送落花。檐外梨枝春带雨，城头桃树晚蒸霞。行看共掌丝纶美，宁复丘中咏有麻。
草堂相去不多赊，雨后登临唤革华。心喜渊明尊有酒，眼惊太白笔生花。来看四泽满时水，归见九光披处霞。得两使君诗十首，郡斋传写费川麻。
送别鄱江日未赊，诗人相问忆金华。乌衣巷口见归燕，万里桥西思浣花。持节要先苏赤子，摄身未用踏苍霞。行将归侍玉皇案，不比少陵鞋用麻。
学继初寮事业赊，闭门宁悔读南华。符分兴化日烘荔，室寓维摩天雨花。故里君应怀北岳，归心我已到飞霞。休休莫莫宜闲处，耕有添丁妇织麻。
奔走方嗟力不任，得公一杖直千金。竹能有面如人面，人亦虚心似竹心。渡水只愁龙欲化，入山应与凤联吟。翰林虞部相酬赠，同舍交情复见今。
七岁名师世胄赊，云孙行实副文华。仁心驯及鲁恭雉，和气种成潘岳花。清白见知鄱水月，高明相照楚天霞。送君撩我思乡意，遥想吾庐日长麻。
鄱江同事半年赊，直谅何人似去华。吏报圜扉多鞠草，民歌枯木再生花。暂留萧寺行逢雨，剩作新诗语带霞。褒德自应侯卓茂，清朝知己况如麻。
江东回首莫云赊，寒食令人感岁华。皎皎丹心惟望日，星星短发不簪花。书传何处山名雁，酒忆吾乡水似霞。故旧相逢如问我，为言多病服天麻。
公真有德如元令，我愧无才似李华。话别芝堂倾竹叶，送行鄱水涨桃花。眼看三匝乌逢月，心羡齐飞鹜趁霞。它日相期访刘阮，分桃采药饮胡麻。
马上诗成驿使驰，社中犹恨使来迟。不堪冀北群空后，况是江东日莫时。春半鶑犹懒呼唤，雨多鸠亦厌分离。论文尊酒何时共，公说归期我去期。
清香一瓣乞晴回，准拟阳光万里开。风伯未吹云阵破，雷公又唤雨声来。补天石烂畴能炼，陷泞车深不易推。谁坐黄堂称太守，深惭无术救天灾。
天闵斯民意已回，群阴不扫自应开。扶桑晓日曈曈出，玉宇清风习习来。水绿渔翁声款乃，月明诗客手敲推。秧针刺水麦摇浪，定有丰年无后灾。
忍饥面目类颜回，仅得青天半日开。且愿催诗无雨至，只宜送月有风来。出游偶以文昌霁，待满当为桀溺推。曰雨曰旸皆帝力，麦苗无害免书灾。
流落江湖岁月侵，九重侧席念公深。汉庭宽大颁纶綍，楚阁清和襆枕衾。大壑巨鱼欣复纵，虚舟积羽可能沉。乾坤整顿须元老，芝岭柯山未许寻。
麾把江湖遇列仙，赓酬篇什满鄱川。窦家兄弟联珠日，庐阜峰峦夕照天。三郡美名俱赫赫，一台遗墨尚鲜鲜。紫微妙语题诗后，光艳真能照简编。
六逸中无李谪仙，诗筒忽得旧临川。枝芳又类燕山桂，马立欣瞻刺史天。公似虞臣宜作牧，我惭鼠技滥烹鲜。新诗不减颜公咏，贵若山王定不编。
金华遽作鬼中仙，叹息真同子在川。何逊诗犹在东阁，杜陵家不上青天。忠随奏疏留丹阙，字落禅房照碧鲜。客过楚东吟楚些，唱酬新集定须编。
尊酒相逢半八仙，鬓丝我类杜樊川。江东渭北四方客，楚尾吴头五月天。莲社滥陪陶令饮，兵厨聊击陆生鲜。待将红药翻阶句，别作鄱阳一集编。
辟谷留侯早得仙，庆钟苗裔福如川。少年为佛魁千佛，今日生天作二天。西掖代言词俊逸，东湖题壁墨澄鲜。此行定有诗千首，莫惜因风寄数编。
去岁西来路偶同，一言不肯话飘蓬。铭成养正首示我，室坐不欺深念公。大盗欲缠遥拱北，群言交乱卒居东。可怜未战身先死，贯日精忠化白虹。
堂上清音乐奏仙，洲如孤屿媚中川。余干遥服三苗国，陆羽高飞百越天。风过琵琶声不断，水来云锦色长鲜。留题重遇张公子，又入诗中第一编。
邂逅江湖两白头，公方东驾我西游。韩张呼酒情虽重，孔李通家好未修。庆朔诗高魏提点，秋香赋愧范饶州。驿筒从此相来往，别后何妨却倡酬。
渊明旧隠名栖真，中有栖真闲道人。庐山咫尺脚不到，开轩种竹清且新。我到山中越三宿，似与道人缘分熟。皇恩若许归故乡，拭眼重来看修竹。
芦花洲渚江人邦，我来把酒临西窗。五祖六祖山照眼，清流浊流水同江。孤山大小各崭绝，钟石上下相舂撞。千帆出没烟雨里，何如鸥鹭飞双双。
遥望香炉气欲烟，坐观湓浦浪舂天。山川满目古今迹，云水千帆名利船。万点白鸥家浩渺，一声赤壁酹婵娟。诗篇细读张耘叟，倚遍阑干思黯然。
儒服方袍两秃翁，两家元是一家风。归田我欲效元亮，结社师真如远公。雁荡此生看未足，虎溪一笑偶然同。清风明月处处共，宁间江西与浙东。
夹径森森郁老松，烟霞深处忽闻钟。虎溪水隔侯溪水，马耳峰联石耳峰。遗像人犹思后主，开山僧不畏先锋。明朝杖屦山南去，喷沫飞流看玉龙。
休论摩诘与文殊，试把庵名扣大儒。君子于言端欲讷，贤人终日只如愚。乐山自昔称仁者，利口由来恶啬夫。听法双峰空耸耳，老禅惟要一言无。
趣在烟霞世味轻，天将庐阜慰西征。且须细看康王谷，未用遥寻白帝城。星子地分天上宿，谷帘泉占酒中名。凌云仙客知多少，肯向风波世路行。
好山无数不知名，路入禅林气更清。岩石有时开镜面，溪流入夜作鸾声。临池墨客余风韵，拭眼高僧避宠荣。安得清风生两腋，紫霄峰顶望寰瀛。
萦迂草径少人行，忽有黄冠洞口迎。自笑荒芜陶靖节，更寻简寂陆先生。朝真惟有坛前石，流水犹余弦上声。欲听金鸡上金阙，紫霄峰际白云横。
山北山南已遍游，又移行李向西州。身如孟子论行止，心愧渊明任去留。峰顶今宵应好月，人间明日是中秋。天池一塔遥相送，深喜浮云为我收。
苍然山色泠然声，次山之文读可惊。令君赠我有深意，欲以漫浪更吾名。我虽有官真漫耳，谁遣夔门称刺史。开卷欣逢子元子，尤爱清泠瀼溪水。
蜀道青天手未摩，肩舆从此上危坡。永城朝过路方永，多福夜眠僧不多。冈畔泥深愁欲雨，渡头舟小喜无波。青山满眼森高木，正为人稀免斧柯。
云作愁天风怒号，遥瞻白帝梦犹劳。口吟太白路难蜀，心慕渊明人遇陶。富水已厌家食久，浯溪行看石崖高。人生五马何曾贵，堪叹相逢各二毛。
满目江山富一堂，公余身在水云乡。遥岑更作有无色，西子为谁浓淡妆。荷有香能清燕寝，缨无尘可濯沧浪。使君坐此谋何事，境静心清百虑忘。
不将蜗角与人争，走侍双亲蜀道行。免为家书忧子美，饱闻情话悦渊明。一名所得知多少，万事真宜审重轻。更愿相随且归去，田园薄有要同耕。
好山遗恨恐他年，冒雨登临兴浩然。避暑离宫闵吴主，横舟巨浪壮苏仙。秋声萧瑟松风阁，岩乳清泠菩萨泉。山半有亭名可易，漫郎尤恶曲并圆。
老境残秋路入荆，眼中何物不关情。芦花间蓼红依白，江水归湖浊带清。狐兔丛深应自贺，鱼龙穴浅已相惊。扁舟夜宿无人境，展转无眠到五更。
不向三苗境上过，此身端怯洞庭波。浪翁未免敖牙戏，渔父时为款乃歌。虫喜年丰频捣米，鸟忧沙涨自淘河。可无好处如乡里，橘绿橙黄恨不多。
至喜亭前晓雾迷，橹声离岸眩东西。疑游神女行云峡，忽到姜诗跃鲤溪。午饭驿亭同蓐食，夜眠村店类鸡栖。眼中四面青山好，从此登天路不低。
终夜江声枕上喧，子规未叫已销魂。身乘筚路思熊绎，词诵离骚吊屈原。城邑旧为夔子国，民人多是楚王孙。误恩分阃方图报，宿处那堪是报恩。
气压群阴首占阳，生贤时节自非常。十分天上月轮满，一线人间日影长。揽辔威名崖雪凛，和羹消息岭梅香。要知三峡无穷水，便是词源与寿觞。
重闻鸣凤瑞岐阳，不比清斋老太常。帝里别离头并白，夔门邂逅日初长。诗篇照眼腾光艳，兰友倾心蔼国香。天遣西来端有意，要令我辈共壶觞。
二公海内姓名闻，我亦追随到蜀门。龙卧庐中叹诸葛，蛙居坎底陋公孙。雨听巫峡梦时滴，花看杜鹃啼处痕。酬唱又成夔府集，论文欣对少陵尊。
孤陋书生宽见闻，西来端欲扫儒门。怀人久作周公梦，访道欣闻孔子孙。书为爱民成再奏，泪因忧国有双痕。休论身世无穷事，但愿常陪北海尊。
叱驭西来愧子阳，旧交重见白眉常。伤心鬼录人何短，回首蓬山话更长。夔府并游容倚玉，计台高选辍含香。我非逸少君如谢，聊继兰亭曲水觞。
不学金仙李伯阳，来从雄愈论天常。毫锋落纸一台妙，诗艳惊人万丈长。会见鹍鹏俱变化，稔闻兰菊各芬香。盍簪联席论文酒，却笑渊明独引觞。
朋得西南直谅闻，同行宜入仲尼门。交成一体慕龙友，政在诸家嗤鲁孙。雪唱纷纭腊天瑞，词源汹涌峡江痕。二公如月如太白，我亦影随同一尊。
草禀南方地近阳，不随凡果当家常。端因坡句声名重，正类梅诗气韵长。回颊已输崖蜜味，返魂终共雪芽香。故人知我诗肠苦，更赠蒲萄为荐觞。
连夕西台笑语闻，彩衣人戏绣衣门。定知情话同元亮，不用诗篇寄抱孙。果见灯花将喜事，宁愁江竹染啼痕。登堂滥作韩公客，白首相逢十载尊。
万顷波澜莹岳阳，气钟人物亦非常。为郎堪叹冯唐老，治郡未施黄霸长。诗吐锦肠多丽句，品高莲幕有清香。穆生醴酒周璆榻，不是区区为奉肠。
樽前记得少陵诗，好向江头尽醉归。此日风光真可惜，古来乐事巧相违。细看八阵图犹在，欲问三分迹已非。惟有年年古夔国，竹枝声里日晖晖。
八阵图旁丞相祠，风云惨淡会当时。功成岂止三分汉，才大非惟十倍丕。渭上忽传司马走，蜀中长起卧龙思。我来再拜瞻遗像，泪满襟如老杜诗。
万丈光芒笔有神，两眉犹带旧酸辛。残杯不复随肥马，賸馥端能丐后人。夔子江头吟处景，杜鹃声里拜时身。敬瞻遗像观诗史，一酹云安曲米春。
扁舟西溯蜀江长，邂逅论交得老苍。幕客可能淹杜甫，郎官谁复识冯唐。梅花开日方联事，柳絮飞时遽趣装。我过洞庭应有日，定须来扫盖公堂。
我辈逢山眼即青，卧龙顶上喜同登。图留沙碛怀诸葛，诗诵江𣸣忆少陵。巫峡云飞天一握，瞿唐鱼化浪三层。蓝舆又向人间去，回首林泉愧老僧。
山藏古寺柏青青，地重端因蜀相登。沙上不闻江转石，人间几见谷为陵。龙蛇树影摇千尺，玉雪花枝吐万层。堪叹草庐谁复顾，凄然香火却依僧。
篮舆拂晓出东关，钟磬声闻杳霭间。心欲报恩频入院，人逢胜己更观山。竹香细细禅房静，江水浑浑野渡闲。欲问渔人国兴废，黄鹂隔叶语绵蛮。
终日思归未有涯，梦魂无夜不还家。莫云春树忆太白，流水高山逢伯牙。卷轴随身虽有厄，风流得罪可无哗。相逢莫便匆匆去，弭棹夔门过食瓜。
五载三诗送我归，古夔今作送君诗。相如游处符分竹，诸葛阵旁舟解维。秉烛莫辞频把酒，挥毫未免各忧时。可怜滟滪双蓬鬓，会合无多又别离。
弱羽年来正倦飞，夔门邂逅故人归。人生一笑难开口，世事多端合掩扉。况是桑榆俱晚景，何曾富贵已危机。明朝怅望仙舟远，百尺高楼上静晖。
社燕秋鸿不共飞，却因送别更怀归。一壶独酌人何处，千里相思月满扉。烟雨已催予把钓，功名行看子投机。云安双鲤传书至，诗句清含山水晖。
木老生迟六月丹，明珠百颗照朱颜。因渠风味思瑶柱，撩我乡心念玉环。路远应难三日寄，楼高更上一层攀。君谟谱内丁香种，宜在江陈品第间。
肌肤冰雪鹤头丹，三峡相逢一破颜。人折高枝如折桂，鸟衔余颗似衔环。香传乐谱名尤重，红入诗家句莫攀。来岁熟时先寄我，梦魂应到白云间。
星火烧空一夜丹，来禽青李觉无颜。少陵池馆三人赏，白帝江山四面环。生晚免教妃子污，食余应许黑衣攀。闽娘十八谁标榜，未必风流似此间。
神仙乞与返魂丹，枯木能成处子颜。雅乐声中逢魏绛，重围解后见齐环。九龄赋妙那能继，三峡诗高未易攀。儿辈莫言酬倡晚，吾乡食实在秋间。
刘郎初自日边归，入峡殷勤寄我诗。大小承天思越绝，后先去国会坤维。分题应记跳珠夜，送别还思入竹时。千里遥遥共明月，此心无合亦无离。
千载岐周𬸚鹫闻，果生英杰嗣姬文。鲲鹏变化正六月，蟾兔光辉将十分。肯把威名争烈日，只将道眼视浮云。祝公寿共诗书久，一瓣心香已敬焚。
去年佳节吴头见，今久秋声峡内闻。桂魄渐看成半璧，银河犹自掩微云。晒书空有便便腹，乞巧初无怪怪文。为向天边牛女道，夫耕妇织莫辞勤。
天池水落华开莲，绣衣呼宾倾玉船。赏花对酒诵佳句，香彻鼻观头风痊。韩公思摘太华实，陶令不结东林缘。何如君有第一朵，池上许我清芬连。
梦草池塘千顷莲，红云楼阁游人船。薰薰风日作夏供，病不须药花能痊。朅来夔门念乡国，浄友喜结西台缘。明年华开各南北，今日有酒宜留连。
子政平生宜谅闻，故应有子嗣清芬。读书行见破万卷，识字岂惟能八分。年少便宜观上国，诗成真可张吾军。校雠异日居天禄，玉叶金枝有子云。
老逢佳节强跻攀，兴绕东篱愧未还。与客携壶登缥缈，寻僧对榻卧幽闲。白盐照日一峰古，乌帽吹风双鬓班。坐上无非孟嘉辈，卧龙山却胜龙山。
十年持节国西门，万里东归德愈尊。平叔渊源易论语，子云游戏字方言。坐令国体还元气，重见文星照掖垣。廊庙诸公倘相问，为言真欲老田园。
扪膝先生有凤毛，三年鱼邑试牛刀。要令人被弦歌化，讵肯身辞州县劳。贤令首祠唐质肃，诗篇时出楚风骚。西归更勉家传学，云翼行看九万高。
首遇重华辟四门，郡符帅阃误蒙恩。路经滟滪少陵鬓，草梦池塘灵运魂。马运敢辞论水陆，兵储未暇议营屯。故人相见谈时事，耿耿胸中直气存。
壮夫白首两同年，又继钱塘唱和篇。十载音书天上雁，一江风雪峡中船。西州贤守得高适，东观人才推孟坚。紫陌曾陪探花马，姓名深愧在卢前。
联舟西上沸欢声，赵璧隋珠照坐明。一客词流三峡水，百篇诗压五言城。广文旧舍欣重扫，阿买奇儿况侍行。我以礼宾名客馆，云安曲米待君倾。
灯结寒花鹊有声，书传双鲤眼增明。人言尽是青云士，天遣相逢白帝城。富贵有机端可畏，山川非险莫辞行。定知蜀道从今易，东普南充盖已倾。
光尧亲擢赐巍科，穅秕居前有愧多。书向蓬山俱点勘，诗从天竺共吟哦。十年尊酒喜身健，五马人生惊鬓皤。握手夔门话畴昔，君恩未报欲如何。
吾侪风味雅同科，领略江山逸兴多。诸葛阵图台上看，少陵诗句酒中哦。惠山活水煎茶白，胜己高峰带雪皤。绝境况逢三五马，定将好句压阴何。
端似唐人会合年，句追籍彻孟韩联。朱幡俱任专城寄，白首叨持帅阃权。鼎甲岂如天圣榜，宗盟不减德麟贤。客真不恶主人恶，胜己山名自古传。
晚菊鲜鲜梅蘂新，天涯对酒忽三人。才高不比丹青相，志大聊为州县臣。麾把普彭夔子国，榜同詹愈季元宾。二公行矣居廊庙，放我江湖作逸民。
杯盘草草酌同年，更与英英玉叶联。我辈论交真有道，异时当国愿无权。策蒙亲擢言尤直，召不留中已足贤。天遣西来结诗社，邮筒毋惜往来传。
锡泉龙焙忽飞来，春著瞿唐初泼醅。肠似玉川堪七碗，兴如太白谩三杯。月团不许无诗得，霜蘂端因有分开。石铫瓦盆吾已具，竹林它日定相陪。
扫地焚香待客来，煎泉瀹茗漉官醅。相公溪近何曾汲，白帝城寒正可杯。江上诗成风叶落，阁中兴动雪梅开。嘉宾饮散铃斋静，月照虚窗有影陪。
天工着意点酡酥，不与江梅鬭雪肤。露滴蜂房酿崖蜜，日烘龙脑喷金炉。万松张盖黄尤好，三峡藏春绿不枯。题品倘非坡与谷，世人应作小虫呼。
细阅皇朝进士科，第三人最得贤多。不劳则饿天将任，或起而僵帝欲哦。馆阁早推仁者勇，庙堂终作国之皤。也知有意东山卧，其奈苍生望子何。
不比求游占一科，无施不可患才多。手持江海一麾去，梦与神仙七字哦。客里有书情愈重，别来多病鬓添皤。郡斋独坐岁华莫，眼见官梅深忆何。
乌鹊枝头竟日喧，皇恩应许返丘园。荒芜赋就同元亮，欢喜诗成异审言。定有好音来象阙，愧无遗爱在夔门。寄书预报梅溪弟，洒扫吾庐办酒尊。
伏几何时腊又逢，天涯尊酒记游从。未于山下祠黄石，且向江𣸣谒卧龙。青眼共看官舍柳，白头相对雪天峰虎。符愿逐桃符换，万里归心一片浓。
元日书来自果州，柑三百颗酒新𫇴。贤于齐下六从事，好似平阳千户侯。老矣惟思醉乡去，归欤且种木奴休。使君厚意吾先辱，愧乏琼瑶报所投。
眼明庐阜翠横空，疑是云头屹夏峰。遗迹君应怀圣治，故家我亦念归宗。遥瞻瀑水三千尺，犹隔巫山十二重。亭上主人高更远，天然丘壑在心匈。
梁栋翚飞百尺楼，江山满目壮夔州。鸟穿云过白盐去，鱼透浪来清瀼游。控扼地临三峡险，朝宗水会百川流。古今制胜人何胜，天下奇才忠武侯。
下视瞿唐缥渺楼，规模雄压十三州。良筹合向暇时运，缓带宜来高处游。列障四时环坐好，大江千古抱城流。后山植木成阴日，谁识十年前故侯。
君住眉山我永嘉，老来邂逅楚天涯。无诗不和已成杜，有酒相呼如在家。官职未高名满蜀，人才如许邑为巴。且将异日作霖手，润泽河阳一县花。
海味正思瑶柱美，夔门又见荔枝红。炎方入贡自妃子，郡圃欲栽如白公。官满犹为十年计，实成须待二星终。不须更论何时吃，前种后收人我同。
一麾出守喜来夔，日与诸生泳圣涯。窃取于城勉忠孝，来能如衮进文词。从公于迈误成颂，尔貌不扬何足祠。为语广文休作记，粗沙大石定磨碑。
两年窃禄古夔州，邂逅诸君亦宦游。为郡不才真下下，同僚多助却优优。及瓜便合扁舟去，行李聊为一饭留。掺别相期可无语，君亲恩重各宜酬。
梦里身曾到永安，孤城绝塞俯惊湍。东归初喜楚天阔，西望堪嗟蜀道难。滟滪堆边已陈迹，水晶宫里又粗官。帝乡咫尺家乡近，臣子忧心亦小心。
江山遥望疑若无，隠隠渐露山规摹。化工作山首安石，不着草木为肌肤。吾乡石首黄金色，五年不见深思忆。山头有石名偶同，长铗空弹不堪食。
巴夔之山厌太多，荆江其奈无山何。舟中遥遥望石首，一点亦足供吟哦。舣舟亦向刘郎洑，应是刘郎招我宿。刘郎如问旧江山，永安宫草年年绿。
岳阳楼下风波恶，过客舟行不容泊。遥从湖口入南津，看尽湖山与城郭。楼阁峥嵘照眼明，君山当面如蓬瀛。雄文谁继范文正，妙曲亦无滕子京。
后乐先忧记饱观，兹楼今始得凭栏。吐吞五水波涛阔，出纳三光境界宽。黄帝乐声喧广宙，湘君山影侵晴澜。江山何独助张说，收拾清诗上笔端。
江汉西来于此会，朝宗东去不须分。银涛遥带岷峨雪，烟渚高连巫峡云。鹦鹉洲悲狂处士，蛟龙池化故将军。登临长愿如今日，尘静元规楚不氛。
万里相望牛马风，兹楼邂逅一尊同。烟生燕寝香炉上，鼋在宾筵食指中。舟入沧波咏苹白，饮陪文字胜裙红。飞黄腾踏日边去，回首群惊冀北空。
家居雁宕芙蓉侧，身自瞿塘滟滪回。览尽江山归路远，舞翻乌鹊故人来。诗吟夔子相思句，酒饮鄱阳未尽杯。种学绩文宜馆阁，二松那复久淹徊。
城南风物似西湖，万里归舟入画图。光洁贮怀便弄水，翠微照眼称提壶。浦无时节秋尤好，池有精神贵可呼。最是九华知客意，倚天遥露一峰孤。
往岁遥从彭蠡湖，常山地阅武侯图。忽乘雪里子猷棹，欣对花间太白壶。雁宕寄书知有便，天台采药定相呼。两翁异日为邻舍，笑说江山大小孤。
君往东湖我左湖，田园归去亦良图。纵如傅说妙调鼎，终羡渊明高引壶。清峭台中各陈迹，翠微亭上偶欢呼。江东浙右从今后，永夜月同千里孤。
四上祠章郡得湖，真同起废躄浮图。路经秋浦人如玉，洞入齐山天在壶。人物宜居国士选，吏民聊作使君呼。还乡说与贾君子，官比广昌风更孤。
路经秋浦上崔嵬，不负孤舟万里回。峰比九华微具体，洞疑三竺远飞来。胜穷岩石玲珑地，秀吸江湖浩渺杯。先却紫微期一月，菊花未放桂花开。
莫莫休休祇欲闲，贵池误照野人颜。好诗如见元枢面，佳境仍逢相国山。谈笑从容禅榻畔，翠微仿佛梦魂间。吾侪相勉崇名节，岘首风流庶可攀。
蜀山同我上崔嵬，峡水相随共载回。秋月迎人霅川去，义风吹客浙江来。山游未尽无穷力，酒兴应嫌有限杯。准拟吴中作重九，菊花休道不须开。
腐儒无用分投闲，吴蜀分符祇强颜。去访少陵三峡水，来寻太白九华山。小舟载酒清溪口，健卒传诗白浪间。风伯相留作吟社，愿低笔力许追攀。
归舟十日阻池阳，风伯相留意亦良。长喙参军初荐熟，无肠公子正输芒。齐山却向江南好，秋浦尤于社后凉。明日解维苕霅去，梦魂犹在水云乡。
天将大任未容闲，清峭依然御史颜。谢客能吟练江句，谪仙不厌敬亭山。双溪风月壶觞里，叠嶂烟霞几案间。天下苍生望公起，归辕行见郡人攀。
圣恩犹未许投闲，遥访苹洲柳与颜。羿妇解将风送月，麻姑莫遣雨遮山。心游孤屿题诗处，名玷元枢荐墨间。旦夕公归首台鼎，高斋遗躅倘容攀。
浮家东下路间关，地近家乡尚未还。风雨满城欣已过，星霜入鬓早宜闲。去年嘉客同吹帽，今日仙林独侍班。遍插茱萸忆兄弟，更添北望道场山。
分阃滥曾游蜀口，得朋深喜遇坤爻。澹台至室必公事，平仲与人能久交。一叶共乘夔到霅，四方相逐愈随郊。姓名已在诸公齿，引类行看似拔茅。
君归应过无喧室，我梦遥驰无隠斋。带得江山在诗卷，种成杨柳系离怀。定先春到夔门里，莫遣音踈霅水涯。故旧相逢倘相问，为言老欲乞残骸。
梦寐思贤愿与齐，一麾来守浙江西。星躔旧识尚书履，玉府曾亲太一藜。天遣门生依坐主，心随峡水注苕溪。邦人异日谈遗事，名姓应同六客题。
先生名与卞山齐，贱子来归自瀼西。自愧蒹葭难倚玉，暂教松柏俯同藜。万言谠论惊天阙，八咏高才压婺溪。柳恽苏仙旧吟处，愿陪杖屦遍留题。
人物堂堂大国齐，难窥赐履地东西。心才遇日即倾藿，身或在山谁采藜。隠德犹能及枯骨，安车行见起磻溪。后生何幸依先达，误辱山公一字题。
鲁酒三杯却到齐，诗坛老将胜山西。气余殿上欲折槛，清见胸中不糁藜。聊复忘机对禅榻，未应采药赴桃溪。吾侪会合真天意，清绝湖山尽共题。
六客高风不可追，吾侪生恨百年迟。星光月满旧游处，簪盍蓂开盈数时。访古已仙图上鹤，得朋今遇易中龟。吾夫子道欲坠地，不是四科谁与持。
洙泗家风尚可追，未应吾道便陵迟。要令士有欢颜地，如见公为举首时。山绕苕溪翻振鹭，水通震泽锡神龟。眼中突兀行将见，大厦端由众木持。
湖山清绝多佳士，暇日壶觞得共携。堂上合成前后客，诗中分得建除题。不容闰位参卿月，坐觉巫山在霅溪。麟阁功名属公辈，老夫惟愿把锄犁。
太学年时识一夔，婺溪掺别越三期。闽中大府子为掾，峡内孤城予把麾。去隔关山共明月，归逢鱼雁寄新诗。苕溪昨夜梅花发，目对清标有所思。
忆昔相逢未白头，别来岁月迅如流。自从江左分符去，长念城南载酒游。君似老松姿耐雪，我犹弱柳叶经秋。梅溪梅屿不相远，归去定乘寻戴舟。
清绝湖山映白苹，翚飞梁栋眼中新。雪花先作晓来瑞，桂魄正圆天上轮。夫子庙还元气象，水晶宫发旧精神。书生战艺真余事，移孝为忠要致身。
来采汀洲柳恽苹，要观草色赐袍新。士由德行首科第，木就方圆在梓轮。山峙浮图耸千佛，水迎仙子上三神。耽耽广厦荣归日，应话林泉老病身。
扁舟昔访戴逵居，早识奇儿骨相殊。不是剡溪能蕴秀，祇应蚌腹解生珠。家从机断知为学，身自鸡鸣起奉姑。儒术登科有犹子，大书遗懿照龟趺。
过从有夏孕遗芳，作配于周妇德良。目不泛观惟贝叶，舍无他物有天香。鱼轩欲动喜家近，乌冢忽归惊夜长。年到古希子孙足，人生如此尚何伤。
卞山苕溪高且清，鲁公祠堂貌如生。言言千古英雄在，吉吉一点仙丹成。奸臣必欲置之死，天下不敢呼其名。当时节义谁可并，常山太守公难兄。
滥把江东蜀口麾，中原入望涕频挥。每嗟风俗愧东晋，那得功名如合肥。贤士忧时尚家食，圣君求治正宵衣。腐儒老矣身多病，日日言归犹未归。
年时我忝楚东守，邂逅君从湖北来。携手篇章拟苏李，论交风义薄陈雷。栖迟百里淹贤甚，奔走三州觉老催。如见高人戴安道，为言我意最怜才。
同年四百二十六，尊酒相逢得我师。方喜书来自天目，忽惊人去向峨眉。囊开蜀锦留佳句，棹拂汀苹索恶诗。莫道冷官无一物，扁舟遥载义风归。
乡校当年与荐苹，萧台气象自公新。老成犹滞甘泉橐，晚进叨乘刺史轮。陆凯寄梅情愈重，谢公梦草句尤神。何时更作龙门客，共话樽前见在身。
吴兴学校规模壮，安定先生道德崇。苕霅溪同洙泗水，汀洲苹有藻芹风。山知尊道犹端弁，湖欲依光故近宫。壁上题名观尚友，诸儒事业圣贤中。
五年三郡厌驱驰，圣主隆恩许奉祠。孤屿众山重对酒，清风明月欠吟诗。心劳抚字政尤拙，田不荒芜去亦宜。饯别同僚三十二，云台功业满相期。
小小琳宫气象清，云𫐌遐想董双成。灵丹炼就覆金鼎，仙鹤归来闻玉笙。两绝老坡吟处境，千秋太白曲中名。尘埃奔走东归客，寄卧一庵听雨声。
五年三郡厌间关，心逐东归见雁山。力上祠章期得请，果回天意可投闲。踈慵似我宜归去，名德如公合召还。珍重诗来二千里，义风高韵两难攀。
梦到江南咏采苹，眼中时事一番新。在官未几发就种，语别又成肠转轮。老境衣冠宜挂壁，祠宫香火谩颐神。吴公治行今第一，也问君王欲乞身。
三十年前砚席同，怀人长在梦魂中。徒劳州县知何补，高蹈丘园不是穷。历问旧游多故鬼，偶余我辈亦衰翁。相逢又却匆匆别，无复从容似泮宫。
高临无地屹山腰，今古知观几度潮。水鉴挂空波正满，鲸鱼八穴浪还消。雷初出地神龙怒，银忽成山海若骄。圣世风涛合平静，不应泛溢似唐朝。
一同年友七乡人，劝酒那容耳不闻。尚齿自惊多白发，论文堪笑有红裙。诗篇共约题孤屿，游宦犹疑在五云。此会此时宁易得，明朝风月两州分。
怀章南过蔡公乡，驻马遥瞻数仞墙。丹荔株株经品藻，乔松叶叶惠清凉。四贤诗出人增气，三谏章成国有光。真是济川三昧手，清源游戯作虹梁。
国朝人物盛温陵，秋赋呦呦鹿食苹。人倍平原门下士，文联韩愈榜中名。丹墀何止三千字，云翼行看九万程。劝驾龙钟老太守，篮舆准拟出郊迎。
去秋移郡近家乡，便殿狂言拜手敭。何敢许身为稷契，偶因论事及尧汤。民虽屡试如冯翊，诏未能焚愧益昌。乞得祠宫养衰病，梦中依旧坐黄堂。
夔门邂逅恨匆匆，君驾重来我已东。陈迹徒劳长者记，清樽那复故人同。光华持节花溪上，老病分符佛国中。吾辈栖栖不黔突，此生休更问天公。
天工未放二阳生，留得尧阶一荚蓂。庆诞仙源贵公子，祥开南极老人星。日垂宫线添无尽，貌比庄椿看更清。岁岁华堂祝眉寿，笙歌声里雪梅馨。
三十年间共苦辛，忽然惊断梦中因。钟情正是我辈事，鼓缶忍同方外人。熊胆未酬平昔志，牛衣犹是向来贫。闽山满眼同来路，木落风号泪满巾。
龙虎乡邦地最灵，鲲鹏相继上南溟。已闻元凯宾虞国，行见渊骞冠孔庭。帝遣伏波持使节，天教平海会文星。铃斋忽报捷音至，一炷清香千佛经。
清源紫帽发英灵，万斛词源水注溟。遥想恩袍动草色，定知喜气彻天庭。名高虎榜唐文杰，人半云台汉列星。累月笞儿几翁妪，夜深灯火督穷经。
行人怨雨农忧旱，永叔元之事可明。不叹花前无客饮，且欣郊外有农耕。知公兴已烟霞重，顾我心尤势利轻。天意稍佳民事急，总将行乐付宗盟。
州北有山幽更幽，皇天阁雨为公游。登高如入上下竺，宴坐疑临大小湫。扫地焚香烟缕袅，煎泉瀹茗乳花浮。观诗起我家山兴，身在闽南梦在瓯。
万斛虬珠眩眼明，傲春迟吐冠园英。诗因居士价方重，酒赐名臣花遂荣。香异竹间吹细细，韵如堂上出盈盈。芳姿自可友兰蕙，惜不当时遇独清。
五马躬迎八十亲，甘棠如旧治惟新。欢传此日来廉范，记得当时借寇恂。江海聊淹把麾手，庙堂无是荐贤入。送君为守泉南守，政拙才踈藉宝邻。
广厦初成万柱标，修梁巍跨玉虹腰。况逢此日生千佛，定引群仙上九霄。下笔蚕声纷战艺，出林鶑友竞迁乔。清源人物从今盛，孝子忠臣满圣朝。
修梁欲举彩先标，声撼春雷鼓百腰。谿蛰蛟龙欣得雨，桐栖鸾凤合冲霄。清源水接南溟阔，紫帽山齐泰岳乔。学不负人宜自勉，前贤勋业著三朝。
梁脊连年姓误标，两州骚客瘦吟腰。月河月满燕贺厦，佛国佛生虹挂霄。多士颜欢歌杜老，一轮香满赋张乔。此途不止为科第，名节崔嵬看立朝。
庆事公家奕世传，生封锦告出甘泉。荣亲行有千钟禄，为寿惭无百斛船。喜气在颜窥贵客，清风满枕扇高眠。朝廷指日先封薛，归侍萱堂冕有蝉。
云飞初类愈随郊，珠忽跳空室舞蛟。但愿农多大田稼，不愁风卷少陵茅。才疏政事由来拙，天远精诚未易交。三日祷祈才一雨，自知无处避讴嘲。
目注云霓为国忧，何心肥马更轻裘。庶民愁恨旱无雨，三日滂沱农有秋。且喜上公容我请，不辞大白共君浮。人言太守无才术，端藉士龙监此州。
向来云榭倚阑干，兴已遥驰郭外山。风伯如嫌俗驾至，禅房疑为病夫关。铃斋倦卧眼界寂，诗社免陪心境闲。蜡屐何时破吾愿，与君舒啸翠微间。
雨初欲乞下俄沛，风不待祈来已薰。瑞气遥看腾紫帽，丰年行见割黄云。大商航海蹈万死，远物输官被八垠。赖有舶台贤使者，端能薄敛体吾君。
炎方摘实走筠笼，千颗遥遥寄病翁。未啖吾州法石白，且尝邻郡火山红。搀先趁得杨卢雨，珍重来从芹藻宫。我欲细论香色味，一尊何日广文同。
忆昔江东会众仙，诗筒来往走山川。造楼游戏偶成凤，炼石辛勤同补天。堪叹交游隔生死，尚余文字带芳鲜。欲收膏馥增前集，舶使新诗自合编。
云榭衔杯半八仙，却疑来自蜀山川。地如洙泗占高第，人似羲和分昊天。单骑联翩成驷马，杯羹淡薄从三鲜。国风雅颂寂寥久，太史采诗宜与编。
子政堂堂汉列仙，清标况对马文渊。催诗风送千山雨，把酒凉生五月天。老子滥分南郡竹，贰车行击故家鲜。误蒙好语相提拂，岂有功名上简编。
雨中前日过苏端，又欲移厨就稍宽。古榭有风聊可共，衰颜得酒定须丹。谪仙醉后句尤劲，东野老来诗更寒。继取洛中真率会，他年要作画图看。
不须蜡屐上林端，高处登临眼自宽。𫁂䅉风翻梅里白，离支日照鹤顶丹。山川满目如京洛，台榭侵云类广寒。宾主往来俱不远，如棠不比鲁侯观。
老来忧患苦无端，一笑相逢强自宽。诗律频调代音乐，寿觞满引当仙丹。二山坐对事非偶，三径思归盟不寒。出岫白云知几许，榭中矫首共遐观。
毫秃中山砚涤端，社中诗令不容宽。难追老杜风骚手，徒费昌黎点勘丹。搜我枯肠须鬓皓，吟公佳句齿牙寒。自惭浅陋如曹郐，季子观风定不观。
贺州呼客细论文，我欲相过与共论。正恐俗他真率会，不如分去圣贤樽。簪当浓绿画中盍，杯向轻红擘处翻。即席有诗应寄我，敲门来送月黄昏。
四海英才入网罗，清源龙虎姓名多。经魁兰省得人杰，策射枫庭收甲科。奎宿呈祥前未见，纬星还舍首相过。一杯忠献堂中酒，名节相期要不磨。
策冠诸儒已奏闻，不妨居次避平津。坐看万石门阑大，转觉朋山气象新。黄卷更穷稽古力，青云莫负致君身。试观忠献堂中像，亦是当时第二人。
红蕖明镜两鲜鲜，中有双头更颖然。天产人才兼产物，公祥和气不祥莲。耻谈子厚表中瑞，肯咏章安桥畔篇。何日相呼登泰华，采华食实藕如船。
天开我宋太平基，紫府真人下应期。河朔魁梧出真相，泉南葱郁产奇儿。梦符蚌腹生珠夜，事应台躔捧日时。紫帽清源发光采，郡园深处立新祠。
相逢一笑慰衰迟，问政论交两不疑。直谅多闻三益友，清新俊逸百篇诗。瓜犹未及去何速，橘已成怀喜可知。一薛居州非易得，危言行见造朝时。
记得祥符识面时，回头二十二年非。羡君学似川方至，顾我身如鸟倦飞。老境天教重会合，异乡心最惜分违。雁山亲旧如相问，征雁归时我亦归。
铃斋午睡梦魂惊，僮仆欢呼洗破觥。酒是烂柯山下法，诗如蓝水坐间成。谩同陶令浮黄菊，也胜苏仙嗅落英。蓬鬓萧踈对佳节，因公撩起故乡情。
十日同游九日山，山中好处略跻攀。桑田改变松犹在，车马往来心自闲。昨日风应吹紫帽，今朝菊已带衰颜。登临称惬南来意，好逐飞飞倦鸟还。
剧郡元非老手便，庶民安我贰车贤。二年不肯足到邑，千里宁容吏索钱。坐变池塘成贡宇，平分风月上吟篇。弟兄不减云间陆，拭目看君日九迁。
我十年前游会稽，堂名民事寓招提。去寻神禹藏书穴，归溯子猷乘兴溪。万壑千岩形梦寐，十峰双涧记留题。鉴湖倘许知章乞，首访故人尊共携。
北望中原万里遥，南来喜见洛阳桥。人行跨海金鳌背，亭压横空玉虹腰。功不自成因砥柱，患宜预备有风潮。蔡公力量真刚者，遗爱胜于郑国侨。
预读嘉宾小雅章，银袍行见鹭成行。彬彬周室士升俊，济济禹庭言拜昌。落笔词源俱倒水，何人觜距独专场。清源欲志新人物，定有英才副所望。
姓名端合上麒麟，当世那知相是真。遗冢尚余封马鬣，孤忠曾记犯龙鳞。三巴流落知音士，九日追陪避世人。精爽不迷祠宇复，俨然唐室旧冠巾。
去剡游闽避世喧，清风寥邈典刑存。峰前鸟宿无名树，祠下僧敲有月门。高尚端如上九蛊，含章更类六三坤。偏师胜后诗无敌，正要公来与共论。
三百青钱一株菊，移置窗前伴松竹。鲜鲜正色傲霜性，不逐重阳上醽醁。谁云既晚何用好，端似高人事幽独。南来何以慰凄凉，有此岁寒三友足。
左右同时两舍人，莫年得郡偶为邻。泉山久著痴顽老，漳浦新除正直人。热撰可能酬壮节，炎州聊复屈朱轮。拾遗补过须公辈，汲黯行归侍紫宸。
闽楚相望天一涯，思公不见见公诗。遥知人在凝香处，正是梅逢驿使时。紫帽清源游已倦，落霞孤鹜看无期。它年杖屦天台去，采药寻桃荐寿卮。
天使吾侪复会同，笑谈声落酒筵中。语离江北秋正杪，回首闽南岁又穷。春草池边来好句，木奴皮里隠仙翁。相将再上观潮阁，我已三章乞道宫。
老病逾年卧晋江，耽诗性癖未能降。园林牢落梅经眼，岁月峥嵘酒满缸。堂上焚香敬勋德，楼头回首念家乡。黄甘未拜萧嵩赐，乡味分珍谩一双。
士论乡评总见钦，古犹难得况于今。耻干一介将行李，慨为孤甥罄橐金。晋水生徒怀绛帐，贤关故旧仰同襟。冷官岂是淹徊地，未到鄞江有召音。
华表飞来鹤姓丁，鹿岩依旧故山青。正缘松菊留仙隠，肯为弓车到郡厅。德者能言书有力，仁人自寿药非灵。坐看世事公应笑，落水杨花万点萍。
记得公归自汴京，了然目为小生青。行能致远由推毂，到即成渠荷建瓴。松柏岁寒知节操，芝兰室迩化芬馨。白圭三复成陈迹，感德伤怀涕泗零。
欲送群英入帝乡，预烧灯烛趣仙装。银花初合万枝火，金榜已含千佛光。出海灵鳌驾蓬岛，逐人明月散天香。笙歌鼎沸吟篇出，元白于诗愧未昌。
把麾平海看操刀，惟我乡人治最高。但见武城人易使，不同梁竦职徒劳。民怀其爱祠生立，吏必如公责始逃。闻说朝廷考臧否，佥言卓茂德宜褒。
建安分送建溪春，惊起松堂午梦人。卢老书中才见面，范公碾畔忽飞尘。十篇北苑诗无敌，两腋清风思有神。日铸卧龙非不美，贤如张禹想非真。
候届中和日渐长，箨龙忽到爱松堂。便惊诗句含蔬味，更觉庖厨有细香。未学坡公参玉板，且同韩子赋筼筜。笋来茶往非为礼，端为诗情故得尝。
韩公来自九重天，再见潮阳吏部贤。唾手渠渠蜚夏屋，挥毫混混写源泉。丹霄有月逢三五，圣世生才协半千。太守落成应有语，立朝名节看儒先。
上念温陵为择人，知公名节世无邻。犯颜合在论思地，起废聊为岳牧臣。缪政居前诮穅秕，刚肠别久转车轮。天教我辈簪重盍，只恐留中拱帝宸。
堂堂人物冠清流，不减当年宋广州。持节分符聊尔耳，直寻枉尺断还不。初开宣室汉思贾，欲复侵疆鲁召丘。整顿乾坤趁头黑，早须归伴赤松游。
谏坡乌府迹相望，眼底何曾识六郎。去国雅钦龚胜节，得州欣近郑公乡。尺书远荷鸿传至，好句惟忧电取将。未见紫芝人已说，天庭喜气十分黄。
出处平时正且严，犹于瓜李谨疑嫌。两溪水照新明月，六客堂逢旧紫髯。安定化应孚学校，谢公思已结闾阎。湖山清远使君好，想见邦人慰所瞻。
贤关今日阳司业，家在白苹溪上州。笔下波澜含震泽，胸中意气属清流。弁山叠拜南金赠，泉岭远蒙明月投。老矣惟公独青眼，一言褒惜胜封侯。
我守桐城公奉祠，登堂犹恨识公迟。心劳抚字阳司业，狱喜平反隽不疑。头白不忘文字乐，室清宜作子孙规。棣华玉润皆文杰，潜德幽光发妙词。
温陵尊酒偶相逢，记得同年旧日容。书读短檠游太学，经传绛帐适临封。清新得句肠生锦，瘦硬通神笔吐锋。莫向炎州叹官冷，行看胡海起元龙。
佛国新开选佛场，蟾宫分桂十千章。邦人种德家家熟，仙籍题名叶叶香。地占清光一轮满，门传盛事五枝芳。东堂万万高攀手，莫负君恩与义方。
公居言路望非轻，天下人皆侧耳听。方欲携书责阳子，忽闻有疏论延龄。危言已落奸邪胆，正色潜消魍魉形。天听未回须力争，从兹受责亦芬馨。
堂堂人物宋宗英，来主金枝玉叶盟。麟趾化成公族厚，棣华诗作争心平。金尊对客吟篇逸，贝叶谈空世味轻。五月仙舟鉴湖去，芰荷香里奏新声。
绿水芙蕖泛镇东，一觞一咏辱陪公。转头十载已陈迹，会面二山俱秃翁。旧隠重寻贺监宅，归帆遥借若邪风。九重侧席待宗老，愿展惓惓刘向忠。
风伯吹云不成雨，稼穑如焚谁守土。铃斋夜闻水车声，遥想田间老农苦。汗流气喘饥眼花，厌闻窟中鼍打衙。妻儿相劳勿愁叹，多少高田无水车。
天二欲警老刺史，车声夜入凝香耳。四郊苗槁农民悲，万壑水干鱼鳖死。守臣失职政事荒，谁遣连年坐黄堂。自惭不及段文昌，圣世岂有桑弘羊。
玉座奇包未与颁，伏波家果忽堆盘。宜书蔡谱均称绿，不比韩诗止咏丹。荐李徒夸碧实脆，嚼瓜未觉水晶寒。羡君衫鬓巧相似，我坐郡厅惭素餐。
两载闽南白尽颁，惊看异品上杯盘。发缄初讶囊非绛，擘实犹疑颊未丹。较美宜同法石白，搀先欲占麦秋寒。广文诗句篇篇好，咀嚼令人欲废餐。
荔子新诗屡见颁，端同玉局赋金盘。香包尽带赐袍绿，熟颗半含仙灶丹。西蜀稍多应喜远，东嘉可种似宜寒。微酸好入盐梅鼎，莫作寻常谏果餐。
蔡谱黄诗久已颁，不同马乳漫堆盘。色因不恶故名酒，食可成仙何用丹。追逐故江相上下，比方魁紫稍孤寒。殷勤百颗分甘意，端为诗情合得餐。
涪陵妃子谩名园，岂似闽南绿一盘。最喜色同青玉案，不妨功并紫金丹。画看红紫品流俗，诗嚼冰霜牙颊寒。吟罢闲观右军帖，来禽青李可同餐。
年少题诗入杏园，横空硬语胜郊盘。新吟陈紫并江绿，深逼蕉黄与荔丹。官舍聊淹广文冷，雁行高并玉峰寒。黄堂病守相将去，秋菊落英谁共餐。
平生雅意在丘园，行矣归寻隠者盘。此日诗盟共君结，明年荔子为谁丹。欲移仙种栽中土，只恐天资不耐寒。定向家乡想风味，江瑶斫柱谩加餐。
蜕骨木龙忧不雨，更唤两牛眠下土。水从地底飞上田，不减在天行雨苦。庭中忽见天雨花，白衣真人游郡衙。但愿为霖莫为潦，免使泥陷羸牛车。
亢旱逾时如鲁史，一雨已迟淹尔耳。农犹满望苗返魂，车亦收声鱼免死。我持酒戒不敢荒，急呼一杯饮松堂。不忧猖獗有巢昌，只恐沈犹朝饮羊。
酒杯三十六人衔，劝我殷勤不止三。长记白苹离浙右，忍看丹荔别泉南。自惭政似阳城拙，那得棠如召伯甘。见说广文尤惜别，好诗千里送归骖。
谪仙苗裔自非凡，家学端能嗣大参。一见便知空冀北，三年长叹滞周南。绝畦翰墨仆骚可，请试言词倚马堪。莫道南来橐无宝，一编传得小云龛。
鼻祖调羹佐有商，耳孙家业踵前芳。万言书有盐梅味，千首诗开锦绣肠。绛帐讵容淹久次，制科端欲待非常。归囊剩有君佳句，更获珠玑四十章。
益友乎生所愿亲，南来深喜得斯人。渊源师杜真知体，人物如平岂久贫。绛帐可能淹教育，掖垣便合掌丝纶。临行赠我五百字，楚璧隋珠未足珍。
糟糠情味饱相谙，我事耕耘尔力蚕。误走迷途半天下，忽惊魂梦断泉南。二年旅榇悲无奈，千里途车涕不堪。预卜黄华晚秋节，佳城归祔白岩庵。
符竹南来识广文，经横讲席见渊源。凌云词赋胜三赋，医国忠言压万言。陈迹互将文字记，交情更向别离论。君方腾踏吾衰矣，名节相期百世存。
周正犹余八荚蓂，昴星下应一阳生。貌和冬岭松俱秀，神与梅花溪共清。定享百龄如卫武，预开三径学渊明。弟兄此去皆华发，无惜更相荐寿觥。
似桃非桃杏非杏，独与江梅相早晚。天姿约略带春酲，便觉花容太柔婉。霞觞潋艳玉妃醉，应误刘郎来阆苑。会须参作比红诗，莫学墙头等闲见。
龟山软翠日开屏，羽客逍遥此闭扃。早起留云闲放鹤，夜来伴月静看经。岩前方石有多好，灶里丹砂且是灵。应有赤城鸾凤过，一声长啸入青冥。
亭亭独立望天津，四畔无家石作邻。螺髻不梳千载晓，蛾眉空扫万年春。雪为铅粉凭风传，霞作胭脂仗日匀。莫道岩前无宝鉴，一轮明月照夫人。
涛江翻雪卷湖滩，晚泊岩扉暂解颜。夙有浄缘逢寺喜，老无生理伴僧闲。残云已断犹飞雨，落日将沉却照山。半夜秋声惊客梦，一帘珠贝冷珊珊。
灵源东接雁池遥，裂石崩崖下九霄。云断青天倚长剑，月明泉室挂生绡。江声雨势三秋急，雪片冰花五月饶。休勒移文北山去，他年来赴石梁招。
束缚真凭造化功，巍巍直气贯鸿蒙。雨将苔色生彤管，山吐虹光绕兔锋。未数如椽曾入梦，误疑怪事尚书空。士人毛颖多荣辱，恩宠才衰便不同。
左原消息杳无闻，令我愁怀似乱云。多病废诗兼废酒，青春孤我亦孤君。要同学问文章乐，无奈东西南北分。况是一檐残雨后，落花飞絮两纷纷。
今朝不易得天晴，闲过江西取意行。忽然林外见山色，又向桥边闻水声。绿竹长松间桃李，天然翠幕围罗绮。日暮归舟醉不知，晚风吹过湘江水。
入门投谒吏翩翩，我非欲见礼则然。异哉宾主两无语，客起疾如走避燃。我已不恭愧昔贤，忍使泥涂朝衣冠。人生暂聚鸿集川，春风吹飞何后先。
缲丝自喜如霜白，输入官家吏嫌黑。手持退印竞传呼，倏见长条染深墨。墨丝归织家人衣，别买输官吏嗔迟。寄言敌国与三军，汝得丰衣民苦辛。
九衢尘里无停舟，君居陋巷不出游。满城恶少弋凫雁，对面故人风马牛。别后天寒灯火夜，归来眠冷江湖秋。冯驩老大食不饱，起视八荒徒蒯缑。
寒风淅沥鸣枯苇，小鸭睡残犹未起。更教细雨结轻寒，坐听萧萧打窗纸。石盆养蒲已抽翠，雕斛栽花先生紫。拥炉闭合赋幽香，未怕春冰生砚水。
尘劳终日谩区区，竟是乾坤一腐儒。半世饱知荣与辱，新冬顿觉我为吾。关防向后存心误，检点从前制行粗。理欲从今罢研究，无工夫处是工夫。
畴昔哦诗忆耒阳，兹因捧檄过祠堂。一生忠义孤吟里，千载凄凉古道旁。自是风霜侵病骨，非干牛酒涴诗肠。明朝解缆秋江上，问讯先生一瓣香。
俯仰区区类桔槔，访幽寻胜自忘劳。云峰一握天还近，雪径千盘地最高。支杖缓行真野逸，拥炉端坐或禅逃。幽人未厌看游客，烂煮园蔬饭老饕。
涌泉词笔坐中惊，天付斯文以道鸣。独步蟾宫丹桂选，濡毫纶阁紫微清。绝弦恸哭人琴丧，埋玉凄凉柱石倾。一见那知成永别，重来天路问骑鲸。
十年帅钺倦驰驱，适意方谋一壑居。贾谊有才终太傅，薛收无寿处中书。伤心风月江心古，过眼光阴梦幻虚。红紫飘零春色尽，后凋松柏独萧疏。
磁州惠政泽流长，翊运于今有耿光。金甲护迁驰白马，绛衣诞圣拥红羊。久劳宵旰筹中土，为祝英灵监下方。唾手幽燕应默相，弯弧万里射天狼。
义台屹立尚千秋，褒诏曾宣李邺侯。古碣不教苍藓蚀，高原惟见夕阳流。耕夫锄自将芝护，野客衣还伴鹤游。一样荒坟偏起敬，孝思耿耿至今留。
世情日浅道情深，悔不林泉早脱簪。一世简编贻后叶，百年香火奉先心。诗缘好句须亲录，酒到浓时辄倩斟。于此更无关意事，时携诸幼步花阴。
石井灵踪信不凡，一泓岩下碧深潭。谁磨皎洁青铜镜，更琢玲珑碧玉龛。濯去衣巾无限垢，漱来齿颊有余甘。悬知坎谷非佳井，寄语诗人莫恨谈。
千秋万岁圣贤话，尽挂诸郎齿颊闲。发纵指南知有自，昂霄耸壑定非艰。灵椿挺挺元未老，珠树枞枞孰可攀。过我朝阳语中曲，且停烟櫂置家山。
神襟百虑不容侵，胜概乘闲偶访寻。趺坐岂无观水术，临流应有济川心。敛将蓬岛溶溶气，散作阳春字字金。郢曲调高人寡和，微生何敢缀雄吟。
杀却王章爱孔光，举朝谁复说兴亡。未能免俗歌新美，岂不怀归念楚狂。斗酒只今犹寂寞，小池无旧已荒凉。秋风细雨催人去，似恐徘徊费感伤。
霜晴木落送归鞍，袖手微吟此慰颜。胜欲凭栏招白鸟，更烦翦树出青山。晚悲薄禄非三釜，赖许清诗见一斑。看到远平才得恨，我宁归卧尺椽间。
草木长生亦偶然，不须闻此便谈仙。烧枝竞说丹飞日，举世宁知手种年。双鹤不归秋自冷，万牛回首句空传。相逢一饮清阴下，与子前生定有缘。
好去相羊乌角巾，却来躏踏软红尘。酒因觅睡方成醉，金为收书更觉贫。屡入草堂难下语，少留药市恐逢人。可怜吊古凄凉意，只向扬家往返频。
一纸盟书换战尘，万方呼舞却沾巾。崇陵访沈空遗恨，郢国怜怀若有人。收拾金缯烦庙算，安排钟鼎颂宗臣。小儒何敢知机事，终望君王赦奉春。
巨石横空岂偶然，万雷奔壑有飞泉。好山雄压三千界，幽处常栖五百仙。云际楼台深夜见，雨中钟鼓隔溪传。我来不作声闻想，聊试茶瓯一味禅。
别乘清名满世间，却来堂下植檀栾。已无俗物败人意，且与此君同岁寒。夜月半庭金影碎，秋风一枕玉声残。雁行吏退铃斋静，想见巍冠独倚阑。
斯文何罪窜南荒，来谒孤祠泪数行。恐有遗书藏坏壁，岂无哀赋吊沅湘。精神不受氛烟蔽，道义长涵日月光。四壁萧萧香火冷，何人能与作堂皇。
大雅寥寥不复还，如公几得古人全。格高枯淡复志赋，意到浑沦原道篇。赵子遗编今复乱，欧公校本孰能传。古音秘矣尤难识，聊与磨铅一究研。
多病登台今古情，菊花摇荡午凉生。山前木落石岩出，海上潮来秋渚平。野兴已随芳草还，归鞭更傍落霞明。愧无十丈开花句，独卧禅房心自清。
人境初无车马喧，卜居原得近姜村。山围古寺苔生砌，花落前汀潮打门。已许揭身如日月，不妨为客任乾坤。清诗海内流传久，亭下空余石砚存。
欲将兴废问洪钧，来谒孤坟独怆神。千载高风余凛凛，一池秋水自粼粼。门前帆影来天际，林杪钟声落海滨。此道寥寥今复振，不应渔水是东邻。
当年把臂入龙山，犹记相逢醉梦间。君似孤云了无碍，我如倦翼早知还。茅檐负日真成算，竹榻论诗整破颜。欲问太平真气象，夜来风月到松关。
游山无处浣尘埃，出郭寻幽入翠苔。众水尽从双涧去，一峰元自五天来。行春人散题名在，坐夏僧闲听讲回。清磬一声猿鸟寂，石楠花落满经台。
当时孤论偶相同，终始知心每愧公。才见安车延绮季，遽嗟石室祀文翁。百年公议分明在，一饷纷华究竟空。白发旧交衰甚矣，尚能留面对高风。
此地详闻月旦评，精神英发气和平。胸蟠七泽波澜阔，骨鬭九秋风露清。穷巷萧条从我老，半生怀抱向君倾。忽闻来促朝天骑，应记当年曳履声。
君王念旧数星霜，驿骑风驰诏湿黄。阔步入趋天北极，旧班联践汉中郎。好行素志应须力，稳上青云不用忙。异日相从话功业，知无愧色沮刚肠。
山川吞尽一壶中，未见先生芥蒂胸。要识广输藏粟粒，且将谈笑举针锋。橘中载酒初无碍，花里行车足有容。可但大千归眼界，网尘从此现重重。
川原积岁阻交情，佳客常思置驿迎。花县论心尊俎乐，竹宫识面岁时惊。久知书作征南癖，更觉诗同东野清。却敛櫜鞬真退舍，君才屹立五言城。
兴来蹑履便追随，共约乘风汗漫期。述作正须陶令手，利名不上紫芝眉。名高似斗谁能挹，量大如渊不可窥。老去故交今绝少，高情倾盖乐新知。
相逢此日胜平生，不厌搘筇数送迎。乐地共欣三径就，诗坛仍见一军惊。风飘柳线曾经染，雪著梅梢分外清。光景唤人无计奈，剩烦佳句破愁城。
锦囊惠我句增奇，赏会应须得子期。万顷渊深连渤澥，千寻巉刻对峨眉。心游旧简几忘食，家有名园不暇窥。谁报诗人春到了，屋山应有候禽知。
身闲官冷巧相如，草舍柴扉况并居。刮目尚为三日别，论心真胜十年书。屡烦折简催羸马，知有新妆出绮疏。兴发会须携短策，要看风味慰逃虚。
已向幽居赋晚晴，欲经绝壁访神清。不忧五柳荒松菊，敢叹三闾带杜蘅。=无风月三千首，赖有丝桐一再行。谁似孔庭能父子，继挥高韵思如倾。
诗翁高兴动新晴，未踏湖山句已清。领略风光初入眼，指麾泉石欲盱衡。屡传黼扆方图旧，应有锋车便趣行。莫向苕溪恋行乐，葵心元向太阳倾。
初收雨脚万丝悬，妙手谁人补漏天。佳月素华迷夜旦，好诗余味满中边。裴徊无奈谢希逸，齁䶎总输边孝先。见说百篇酬一斗，高门重见酒中仙。
天上琼花次第垂，且教微霰向尘飞。玉糅重见娇飞燕，鹤舞初疑老令威。农事预知三径乐，钓舟遥忆五湖归。梦回陡觉衾裯薄，应是迷空一尺围。
回瞻一色暮云垂，痴雀相看冻不飞。地辟烂银窥佛界，班连万玉想天威。轻明照日千山静，寒碧浮江一棹归。见说孤吟清到骨，知君不羡妓成围。
邂逅江干得胜流，襟怀冰玉气横秋。相逢便及平生事，欲去知难苦死留。残漏寒灯催别酒，淡云微雨送行舟。虎头自是封侯骨，稳上青云莫倦游。
数点微明已露奇，解颜相见却先知。携壶拟醉无穷树，走马来看第一枝。照水意闲真我辈，酿寒云重正花时。自从亲识春风面，不信良工画有诗。
独将春信报天涯，岂是无情定有知。巧占岁寒怜韵胜，冥搜诗句愧辞枝。松篁有约成三友，桃李争功彼一时。珍重休文三昧手，尽回佳处入清诗。
看梅常拟到参横，最爱微霜堕太清。轻棹幽探烦结约，繁花乱点要晴明。直须香里同扶杖，莫问尊前几举觥。谁向诗盟最先歃，定知一座自公倾。
蚤闻天诏下江津，元是君王自赏音。阔步稳登霄汉路，借留难副士民心。缓歌共有留连意，别酒休辞潋滟斟。三节踵来公去后，空余离恨一江深。
联翩连璧扣柴荆，剥啄初闻屣履迎。华衮借褒知不称，累珠入手见须惊。长篇势欲倾三峡，古调声堪被四清。聊遣世人知句法，君家元有谢宣城。
偶结茅茨一水湄，便从佳士得心期。可堪大老留青眼，更向诸郎识白眉。骥足方求千里附，豹文先许一斑窥。鹤鸣子和君家事，此乐外人那得知。
毫端万态鬭森严，山比崇高粟比纤。学博自应前辈似，才多真可万人兼。心传家法书仍在，腹有成章笔未拈。雄辩纵横皆正论，却羞季子尚飞箝。
腰组归来且打乖，阖庐才可著吾侪。可堪佳客寻衰迹，更著新诗起壮怀。枉对青山记排闼，好当红药咏翻阶。一从悟得惊人句，自悔枚皋赋似俳。
为爱高门足凤麟，恂恂济济燕双亲。和声自得埙箎乐，巧思争裁锦绣新。句里直须希鲍谢，客来今复见荀陈。要知家法传无尽，更到垂髫总过人。
我曾魂梦到西南，翠碧相围远近山。睡觉不知身许远，神游却悔便求还。国家旧数两川最，人物尤胜二汉间。笑读君诗生羽翼，便如举目对孱颜。
宠数频烦色愈温，耐官丞相克家孙。川原迤逦提封阔，旌纛森严上将尊。心识古人风节似，望知前辈典刑存。春风草绿长淮净，眼看频流雨露恩。
大父曾开刺史天，固应陈迹尚依然。邦人却怪家风在，故老今推宅相贤。仗钺秉旄仍置使，轻裘缓带更安边。须知此日分忧重，更觉光荣掩后前。
坐阅荣枯鸟过空，青冥谁解指行踪。柳边初见莺调舌，树底俄惊鹿养茸。称副闲身清昼永，装添静境绿阴浓。宫桃正倚东风醉，也逐回沟出九重。
小白长红几番飞，清诗端为解愁围。莫贪藉草寻幽事，须念留花苦待归。杜酒政须常在手，沈腰元自不胜衣。织成春恨无穷尽，谁遣天孙不下机。
水轩幽会六人同，夜色苍茫蜡炬红。淅淅好风天似水，纷纷高论气如虹。罚筹猬起觞无算，醉骨山颓榼屡空。却坐胡床看月上，对人楼殿有无中。
乞得微官本为闲，生憎簿领积如山。鼎来佳客无陶谢，向后微言到孔颜。安得朱弦起秋思，预愁清泪落阳关。壮怀醉里依然在，不信萧萧两鬓斑。
传业悬知臭味同，许时踪迹马牛风。莫夸今夕为何夕，不见吾翁对若翁。道旧几惊心欲折，问年俱恨鬓成蓬。只应饱学非同调，满箧新诗字字工。
郢质由来迥不同，曾当巧匠运斤风。肯过异县寻痴叔，聊遣高谈慰病翁。肮脏吾甘老苕霅，飞腾君合上昆蓬。祇今已恨成名晚，好把文章问化工。
平生传业志诗书，常耻朱门衒绮襦。作意文场旋阁笔，强颜宦路亦分符。骎骎春意回平野，戛戛篮舆入画图。但恐相思劳小阮，想从烟际望重湖。
乡关重见慰余年，踉蹡迎门喜欲颠。先遣好诗陈曲折，更搜余论尽中边。尚勤药石论臣佐，莫向杯觞近圣贤。杜口不言穷达事，知君客疾不难痊。
适意平生水竹居，雌黄在手为藏书。久看英子声名早，常恐良朋过往疏。方喜安舆迎彩袖，忽惊平陌走丧车。青松翠柏新阡路，常使行人泪满裾。
轩冕初期咳唾收，一官白首叹淹留。已嗟游宦骞腾晚，遽遣功名取次休。中寿不令周甲子，遗编曾拟传春秋。未应埋没随黄壤，定作骑鲸汗漫游。
幼年耆旧识东床，壮岁名喧翰墨场。老去里闾推闻望，向来士子诵文章。芊绵宿草悲春尽，牢落佳城怨夜长。赖有集贤多故旧，笔端三绝刻琳琅。
乱云将雨趁狂风，扫溉氛埃瞬息中。指点山川开净绿，按行花草失欹红。槐榆改火年年事，箫鼓迎神处处同。自是平生观物化，不因春去始知空。
自从幽处得官居，不向良工觅画图。青绕帘帷山极望，冷侵庭户水平铺。渔歌历历来天外，帆影飞飞入坐隅。俸粟有余公事少，卧听风雨落江湖。
卫公精爽故依然，陈迹凄凉不记年。亭远谩传曾起草，楼高无复见筹边。新铭初勒风烟上，旧观都忘岁月迁。从此南徐矜胜概，美谈留与后生传。
寥寥相望两邦君，冰雪襟怀锦绣文。身见共夸新令尹，名高犹榜故将军。神交顿觉千年近，心远初无一间分。只有玄谈探佛海，坐倾端复掩前闻。
邂逅江干不自期，坐倾谈屑看霏霏。岂无清禁摛华地，只得名城衣锦归。惜别定知双鬓换，问诗常恨寸心违。目穷千里苍茫际，惟有樯乌向北飞。
东阁如公不挽留，又飘征袖入西州。四方谩说多奇士，千骑才教占上头。那得长绳萦去棹，不堪淋雨助离愁。长江自古常东注，莫遣仙舟得溯流。
别驾阴功草木知，一朝变化出神奇。乍惊蓂荚还同长，更羡卿云向下垂。文笔分明传异状，画图次第记当时。嘉祥创见轻千古，信宿曾看十样芝。
高义从来盖里闾，枌榆社底得新居。萱堂秀骨松难老，兰砌清才玉不如。天产宝芝彰瑞应，地灵妙相纪生初。定知继展调元手，不负平生万卷书。
恰占春工一倍奇，休言造化总无私。香罗翦透因稠叠，瑴玉裁成却附离。爱玩枝头无限思，题评笔下若为辞。开时纵晚春犹早，底事游蜂圣得知。
万人望岁正艰难，坐对盘餐泚在颜。沿溯谩谈舟楫利，圃畦未放桔槹闲。欢呼甘雨今朝足，准拟丰年旧观还。眼里尘氛扫除尽，扑人空翠绕西山。
自嗤宦况局寒蝉，已觉归心决大川。勿使山灵长谢客，幸余溪友旧忘年。无心欲羡千钟禄，有意初谋二顷田。雨足年丰无一事，春蚕将老只思眠。
偶随舶趠上淮州，忽见霜凝尚此留。屡指云天谈故国，几从烟水理归舟。自知客子惊残岁，赖有斯人破旅愁。他日西窗剪银烛，巴山却话梦中游。
怀人俄复几春秋，三舍相望见末由。千骑前驱催首路，九重侧席纳嘉谋。茅茨至陋何堪顾，苹藻虽微尚可羞。准拟扫除迎上客，玉蕤阴底列觥筹。
笔到钟王意有余，诗章高古过黄初。班行未上论思地，远使聊宣宽大书。乞与丰年均饱煖，更申严令绝侵渔。肯迂使节存支郡，咫尺犹嫌会面疏。
平生志不在赢余，久拟挥毫赋遂初。莫问倚墙空甔石，但令盈几足琴书。幸存茅屋幽堪隐，况有清溪近可渔。賸欲抽簪访松菊，要凭突兀看扶疏。
邂逅江干倍冁然，喜公彊健过前年。笔端电扫三千字，言下冰消十二缘。传业有人吾免矣，击鲜溷汝古同然。自今拟弃人间事，总把传家付阿圆。
万事知公一发轻，尚怜花草唤愁生。酒边意气来酣战，笔下文章要主盟。绝唱共惊神有助，擅场将见敌无争。总输老子工藏拙，饱食安眠百不营。
一入虚斋百虑沉，个中何待觅知音。雪收未起龙蛇蛰，境静初窥天地心。五里雾中藏豹稳，九重渊底得珠深。自从占断宽闲野，寂寞虚空无古今。
总道无情却有情，撩人幽事不胜清。拟同骚仆从长吉，不遣橘奴觅李衡。四山浓淡要题品，百卉后先宜按行。登览不忧风雨迫，挥戈须驻日西倾。
可堪俗事苦相留，不许联翩李郭舟。酒兴定知鲸浪吸，词源聊看峡江流。名如北斗谁能挹，价重连城未易酬。恰似西都数人物，校书中秘让诸刘。
满眼春光处处山，妨人行乐几多端。绝怜玄圃一步地，便胜香山八节滩。莫放赏心闲里过，拟将物化静中观。未开桃李留春事，可是芳苞不耐寒。
气吐长虹一世豪，尚怜花草助风骚。正须重碧浇胸次，不遣轻霜上鬓毛。浪说清时敞东阁，谁捐好语到西曹。江神却解归欤兴，賸放潮头百尺高。
尘外情怀得自由，便携琴鹤上归舟。露寒月白关心夜，山瘦江清满意秋。却背京城无眷恋，去寻古迹有迟留。奚奴莫厌诗囊满，重纪山川烂漫游。
接壤西东似犬牙，一时迎送使君车。应怜壮岁棠阴在，未觉神京驿路赊。飞观惯看凉月挂，层楼将见瑞云遮。当筵莫诉杯行速，两地春光作一家。
秋到人间敛曲尘，于门初见矞星辰。须知宇内风云合，况是天边雨露新。盛德可容窥底蕴，殊功端自见经纶。不应久袖安邦手，运指从教转大钧。
汉朝法从让严徐，却数群公总不如。千载流芳传竹简，一言偃革见囊书。由来东海传高阁，复见甘泉载后车。富贵功名两相似，昆丘元自产璠玙。
双旌来自日华边，帝遣衔恩下九天。膏泽已周家十万，道途不叹驿三千。封疆旧占江湖阔，驩颂新从里巷传。可是圣朝私此地，教将和气作丰年。
巍峨冠冕耸精神，好傍轩墀对紫宸。一德拟推黄帝䇲，纪年还数绛人旬。悬知紫诏驰三节，肯使朱轓驻两轮。闻说邦人称寿处，香云低覆玉嶙峋。
哦诗献寿信知难，门馆材多不可攀。敢曳长裾居客右，祇容滥吹列行间。为陵便恐轻深谷，若砺还应誓泰山。千载通明宫殿里，常看冠珮压清班。
经行荦确看嶙峋，曳履枝筇蹑后尘。自是高怀元落落，向来喜色见津津。宜搜今古风流远，得助江山句法新。好逐秋风上霄汉，却留盛事付州人。
簿书堆案阻寻幽，想像高人物外游。自昔品题多北客，故知物象胜中州。云经乱石余膏润，烟过悬崖自去留。暂俯澄潭倚苍壁，已疑身世在鳌头。
兴来小渡唤方舟，霁色天教足胜游。但觉赏心追昔事，不知飞诏下皇州。班行便觉九天近，登览何辞一日留。悬想他时百僚上，亦思清景几回头。
七尺枯藤手自摩，闲过僧寺坐横坡。花开曲径霜前密，云压层城雨后多。田舍竹林分鹫岭，山城芦水漾鱼波。禅床处处堆黄叶，独剩寒松不改柯。
日边清切以文鸣，立对朝阳欲问程。笔落生春变寒谷，诗来将喜破愁城。檐前水到乘槎便，天际山横与槛平。准拟公归道过此，小留觞咏集簪缨。
走笔题诗问起居，近来导引复何如。从教两鬓霜无数，却要三田火有余。示病想同摩诘病，读书还著子云书。梅霖十日宜高爽，试共登楼一豁舒。
出为岭峤澄清使，归作甘泉侍从臣。百担有书行李重，千金无产橐中贫。经旬把臂言犹在，昨日题诗墨尚新。清晓访君呼不起，寝门一恸泪沾巾。
双阙门高袭庆馀，相望再世拥轺车。清名益重先君子，远俗争看行秘书。医国十全姑小试，蠹民五瘴想先除。炎州莫作经年计，狗监传闻诵子虚。
共乐堂前花木深，登临当暑豁尘襟。红垂荔子千家熟，翠拥筼筜十亩阴。老退已寻居士服，清欢时伴醉翁吟。凭栏四望丰年稼，差慰平生忧国心。
农事春郊闵雨时，乞灵奔走宝公祠。𬬻中沉水才三祝，天外油云已四垂。蔌蔌通宵茅屋冷，青青破晓麦田滋。更祈三日滂然泽，大作丰年遍海涯。
清跸声中玉笋班，五云光里侍天颜。至尊端拱通明殿，上合来从饭颗山。旄节行将千骑去，鬓须全未一根斑。朝回两袖香烟满，应有诗留雉扇间。
叶脱林梢处处秋，壮怀易感更登楼。日斜钟阜烟凝碧，霜落秦淮水慢流。人似仲宣思故国，诗如杜老到夔州。十年前作金陵梦，重抚栏干说旧游。
鸥鹭惊飞去又回，藕花初为使君开。千山急雨催诗笔，四面清波映酒罍。暂倚高旌留胜赏，有怀别乘约重来。银钩洒落传新句，二妙端知共一台。
红尘扰扰倦追陪，独向湖山襟抱开。每为清风携枕席，几因狂醉倒瓶罍。丛书久伴天随隐，五袴今逢叔度来。更待海沂歌咏达，同看给札汉家台。
十里寒梅欲鬭妍，东郊寻胜喜联翩。渐看冰泮池塘外，又见春生岛屿边。渔艇招招浮远水，畬田漠漠起平川。惜无画手王摩诘，只把君诗写蜀笺。
青春垂地风头恶，寒色侵肌雪意酣。路转溪桥回马足，行穿松迳得僧蓝。联裾正喜陪清赏，挥麈何妨共剧谈。它日海邦传盛事，诗仙曾此驻鸾骖。
属邑周行未觉劳，要观铓刃试豪曹。气苏犴狱歌谣满，兴挟江山句律高。缓驾海邦聊展骥，指期仙岭看浮鳌。秋来赋咏传宫掖，三绝行闻帝语褒。
中原回首尚胡尘，世事徒惊日月新。羁旅不堪频作别，壮怀虽在已甘贫。南来求友传三益，西去论心有几人。别后梦魂何处是，祇应来往慎江滨。
王侯门户懒开颜，斗酒千钱一笑间。无雪可欺青桧老，有天难管白云闲。丹霄作客曾骑鹤，紫府为家不买山。京口相逢又相别，只琴孤剑几时还。
辘轳罥寒田雀饥，江梅落蛀兔脚肥。枯肠一夜转双毂，眼光吹上虾蟆衣。岩腹新晴山鬼哭，女娲坟外春风归。茧村纸帘大如席，拆拆藜杖金雀飞。
雁塔新题墨未干，去年灯火向秋阑。趣看天禄青藜杖，怕著王孙紫绮冠。好在三山寻浩渺，何如一纸问平安。觚棱放月无人到，玉糁初成许共餐。
声教从今已远覃，翩翩作者问谁堪。石经犹有中郎蔡，金匮曾夸太史谈。至竟银钩并铁画，相传海北到天南。诸生考古头浑白，禹穴何时更许探。
来自清源葛已覃，君王问猎我犹堪。百年耆旧如重见，九日登临得纵谈。才子不知汾水上，仙人长在大江南。明珠照夜应无数，要是层波更好探。
忽然乡思若为收，莫到三茅最上头。二月东瓯看负弩，一天南荡想行舟。过家上冢从今数，落絮飞花合昼游。料得甘泉来奏计，定应前席莫迟留。
未应双井即尘埃，似此衣冠得几回。国子先生还并驾，洪都新府却重开。再三为问滕王阁，第一须登孺子台。定向此中修玩事，江边不道故人来。
闲陪小队出山椒，为有吴歌杂楚谣。纵道菊花如昨日，要看汤饼作三朝。千重岭海供横槊，一带风烟听采樵。凭仗折冲如此好，不应东去更乘轺。
却趁秋旻别九韶，扶胥直下听风谣。澜翻对酒还终夕，火急催诗在诘朝。南国更逢陶令菊，西江莫捍楚人樵。自应幕下文书少，节制如今属汉轺。
秋崖一夕卷炎蒸，那更挥斤为斲冰。碧落旧寻烧药灶，白芒长对读书灯。相期大庾何多日，似出浮屠向上层。纵有分张吾未老，定从台阁看飞腾。
去时胡不到瓜时，上日多应柳絮飞。卧辙只缘滕壤少，怀章须要越人肥。三千仪礼非绵𫈵，五十行春尚彩衣。莫爱传经似齐鲁，石渠长是待公归。
丞相严装似燕居，为怜消渴到相如。病多得艾三年远，歌杂成琴十日余。绿野忽传春草句，白头还对朵云书。若为追逐园林胜，百转愁肠亦少舒。
桃花流水是家乡，洛下才名四十强。自有赤松堪辟谷，那能白首更为郎。案头贝叶忘言久，江上莼羹引兴长。解后却成香火社，好将诗句细商量。
春风芹下足迟留，白鸟平田忆旧游。说尽轩裳还过眼，读残书卷复从头。偶逢隐几何须问，不到投簪便拟休。平世声名如皦日，欲将何地置巢由。
封题青李数绯桃，处分园林意自豪。旋出篇章陪乐府，更凭花木续离骚。酴醾架下提春榼，薝卜林中滴夜槽。却是秋风生马耳，未应老大笑牛刀。
百片牙旗水面长，蔡邕题在刺桐乡。十年杯酒开云榭，一样官衔过洛阳。我亦携家缘送客，谁能扫地自焚香。野桥冲腊寒梅白，莫要登临忆侍郎。
何事风流旧使君，江边听说下朱旛。逢迎要问平津邸，准拟来呼垤泽门。竹马已喧明月浦，篮舆却出杏花村。不知锦瑟流传遍，欲愈头风好细论。
千金治产似孙吴，珠箔银觥只自如。问我长风当夕起，数他极浦落帆初。自知汗简今千轴，更说生犀有几株。赤壁当年遇黄盖，周郎何惜借吹嘘。
文字纷纷更问兵，秋灯束发尚青荧。便令三子成门户，却许诸孙说典型。隔水忽传朝露曲，行人长数夕阳亭。河东健笔惟诸薛，梅子岗边为勒铭。
别墅生涯富古今，凝流梦卜苦追寻。一封细札三家市，万卷新书四海心。北阙龙吟清昼永，东皋猿啸白云深。满怀经济今休靳，闻道苍生渴傅霖。
曾向东南识大名，几年怀想浙涛声。众人欲杀定谁惜，与世不谐空自清。浩气养成天地小，宦情都付羽毛轻。三山依约诛茅日，头白归来笑李生。
使君心事玉无瑕，游戏功名发未华。要省文书翻贝叶，故从江岭访梅花。春风早趁人千里，胜日相思天一涯。唤取名郎著兰省，不须留及两年瓜。
尘嚣咫尺愧山林，胜日追凉得共临。千里江湖堪送目，一轩松竹更论心。清风便自生秋意，小酌何妨到夕阴。归路蝉声满溪谷，为君倚盖一微吟。
颜回犹自给糜𫗞，苏子初无二顷田。知慕圣师瞠若后，岂令恭嫂倨如前。笔耕得利宁分地，学禄中居总藉天。卜相既云隳祖业，请令同力奋双拳。
寻常得子要佳晨，何幸生朝在仲春。乐事赏心随处处，仁风和气似亲亲。天恩有庇容团聚，家训无须旋卜邻。杯酒献酬更祝颂，不须黄老拱星辰。
早叹朝阳一凤鸣，几多风奏动延英。只今故里夸闲适，得使诸生拜老成。妙句独先歌白雪，欢颜亲自酌乌程。鹿鸣故事虽荣观，此段邦人分外荣。
三年随汝作初官，父子同知涉世难。饕禄粗欣便老懒，还家仍虑厄饥寒。生来赋分皆前定，天下何时得举安。慈孝睽离怀问膳，试凭双鲤祝加餐。
整棹姚江到海陵，稽徊四十日行程。相逢既诺交承约，少待何妨信义明。戚戚已无终岁虑，琅琅先有诵书声。夫妻白首皆天幸，三乐无惭好弟兄。
洞口微云恣卷舒，石岩相对一蘧庐。赋才晋宋多夷旷，好景古今难贮储。茗碗已惊浮雪浪，斋厨俄听响鲸鱼。子云识字终何用，且读人间未见书。
护田绿水转山樊，滴翠群峰列巨杉。洞外僧蓝侵斗汉，涧边人迹隔仙凡。深深云谷春常在，寂寂松扉夜不缄。此处得名爰自我，要须题作吕公岩。
爽垲虚明小洞天，巉岩垂乳类锋铦。薰风习习来三面，夏雨萧萧欠一檐。指顾群山劳应接，徘徊归骑纵观瞻。门前绿水泓澄浄，底处应须是谷帘。
书剑当年游上都，贤关虫篆校诸儒。文华灿灿九苞凤，俊气骎骎千里驹。妙质竞谁挥垩漫，白头空此死樵苏。遗编残稿应犹在，搔首令人益叹吁。
遗文脍炙在吾乡，赋罢谁能少荐扬。声迹有妻先蝶梦，行藏无子付洴方。云萝烟蔓新泉宅，秋月春花旧野堂。交倡丝笺真翰墨，几人知为宝巾箱。
玲珑万状石欺玉，开阖千层秀结峰。尚有炎蒸疑夏日，未令新爽洗秋容。龙翔凤舞来天目，水秀山明巩帝封。新见钱塘王气好，中原我欲指迷踪。
栖真已得寻西洞，神应谁能辨雨钟。水奏五音鸣玉凤，山回九锁踞苍龙。古杉疑复天台去，怪石时从福地供。它日重游应更好，拟登天柱最高峰。
灵凤山前花片飞，读书窗下碧云栖。断崖流水春不尽，苦竹纹禽日夜啼。禽声不歇日欲暮，一点青灯照环堵。镆铘挂壁龙影寒，默坐焚香听春雨。
明朝遍入孤峰里，是处寻求不见师。自古上贤难出手，为伊不肯淡工夫。垂经留教五千卷，迷人看着转迷途。凡夫贪爱将为事，少得曹溪这老卢。
如如方契色非空，若也解空空非色。十二部诠如说梦，百千万佛若空花。涅槃生死杳无踪，本来面目非非相。大开喜舍破微尘，了取功勋无尽藏。
妄执迷流不肯休，所以今生逐女流。如今眼界浑尘染，几时安稳见来秋。莫误前途成业网，目连成佛已绸缪。开心放旷依儿得，不着高峰见毗丘。
自性圆融不碍为，浮云枯木任风吹。莫怪道人无伎俩，犹如浮木歇盲龟。应化非真不逆心，有无俱遣道须成。相逢便肯无空过，合浦桥边验果因。
化城立有谁知意，普雨调和润万机。大根枝节全体露，何殊弥勒降生时。石儿拍掌连云指，木女含笙和水吹。试问灯笼谁解舞，知无我者快拈锤。
普庵见一个虾蟆，度日常吞鳖鼻蛇。独立卓然真可畏，身和云月粲星花。太公一见便收钓，谢三得意号玄沙。几多独兽无藏隐，不断声孤问水涯。
童子聚沙为佛塔，而今搬土岂无功。忽然觉后知非土，当处回头识本宗。老僧念你善根微，所以教伊不失时。朝歌暮击三摩地，不久迷开解我机。
皂袖寒袍入体仪，霞光闪烁绕身飞。或行或坐频频看，或卧或眠每每披。几度入山游胜境，数回海上觅龙骑。假饶千两黄金贵，难买山僧这个衣。
矿去金存百炼周，自从索价没人酬。腾今耀古非声色，曾共沩山作牯牛。身若浮云心若风，居常不定在虚空。忽然风卷云无迹，谁人解识主人公。
大隐居廛小隐山，了心无事没多般。休缘到此磨尘垢，绝爱终须耐岁寒。百草上参多宝佛，镬头边勘赵州关。莫教一击连天地，震动坤维顷刻间。
十力功高谁履践，叔宜重叩普庵门。玄玄众妙灵知有，自肯唯心闻不闻。时信金刚通佛慧，情忘想尽合乾坤。夜月晓风消息满，希夷独步道常存。
头头相应人希会，物物皆真体不殊。但办肯心终不赚，情忘想尽入无余。自是出家无眼目，只言苦行落空虚。甘贽在俗犹通理，妙晓无求自得珠。
假使八千五百岁，绍椿松鹤未为奇。不若绍明光不变，此中实应出家时。念道何忧衣食事，千光影里听莺啼。闻声一啭浑消息，满目莲花不见枝。
满地风光未足奇，霜前秋后吐金枝。灵山亲举唯迦叶，今日陈来众共知。不独陶生时节用，转为华藏供阿弥。闲见定归依彼岸，方知此日献花时。
路转层冈十里余，武陵传者亦难如。昔年炼药仙人室，今日餐霞道士居。洞外蟠花开锦绣，岩前石溜漱琼琚。猗欤灵气为时雨，可惜图经阙不书。
水中之月不可取，收揽结成湖上亭。天光沉沉射虚白，夜色耿耿含空青。朅来穷冬所见异，但有破块黏枯萍。吾心皎洁竟何似，本自无物谁当铭。
怪底吹残万点红，余妍都在此花中。攀枝未许风流尽，振袂还知结习空。杳杳人谁赠南园，菲菲身恐堕仙宫。乞将新雨酬佳丽，始信青春不负公。
画省容台记并游，相思相望几登楼。路长久叹音尘绝，事变还惊岁月流。合侍钧天终雅奏，却穿巴峡看横舟。欲酬嘉惠须新语，老觉枯肠不奈搜。
木落天寒山气沈，年华客意共萧森。偶于佳处发深省，其实宦游非本心。红日坐移钟阁影，白云闲度石楼阴。还家莫话神仙事，老不宽人雪满簪。
修竹长林罗水车，梵王家近葛仙宫。耳闻清磬是非静，心领菩提名利空。啖枣尚知前世事，拈花还遇上机翁。抽簪若得烧丹诀，莫负扶桑半夜红。
洞天占胜作新亭，曲槛危檐揖翠屏。四顾风烟入怀里，一湾溪水抱沙汀。羽人不见论平昔，双鹤犹存有典型。幸得官闲成吏隐，何妨续说旧羲经。
闻道春来解问经，整衣矩步学趋庭。雨余应惜阶前蚁，月落休轻案上萤。自笑颠毛容我白，且留衰眼为伊青。熟精文选吾家事，早向秋空试凤翎。
二苏当日相思句，故揭名轩意可知。萱草满堂长衎衎，棣华联萼更怡怡。酒倾风雨对床夜，梦到池塘觅句时。最善君家好兄弟，个中真乐本无涯。
缥缈黄堂拥瑞烟，神光照社记当年。风云庆会千龄际，萸菊佳辰六日前。簜节已尝烦出使，辅藩聊复赖于宣。庙堂参赞犹虚位，飞诏行看下九天。
苍藓沿阶走细泉，青松翠竹照华轩。高人倦作金毛吼，旅客来参玉版禅。暖日迟迟晞宿露，微风淡淡逐寒烟。茶瓯香秘蒲团稳，始觉林泉思邈然。
青山九锁隔凡缘，福地潜通小有天。古洞落花春寂寂，空山乱石水涓涓。金丹翠箬藏千岁，芝草琅玕定几年。惆怅何时谢尘事，山中长作地行仙。
诗到南昌老更奇，固知流派自江西。滕王阁下秋涛壮，孺子堂前春鸟啼。我似痴蝇思骥尾，君如野鹤趁鸡栖。十年翰墨元犹白，不识微言为指迷。
春归村坞绿阴迷，又向山腰转马蹄。收尽雪芳犹采撷，割残云穗再扶犂。乡谣到处无音律，野饭黄昏只笋虀。惟有客愁消不得，隔溪篁竹子规啼。
渡过潇江日已曛，影和明月共三人。名岩近郭别州少，好事更谁如我真。绝顶有天浮碧树，凌秋无暑断红尘。终当早弃人间事，来与山僧作并邻。
闻君早晚趋宁化，尚有新诗别故人。试问几程端可到，还忧半载不相亲。伤心岁律峥嵘暮，解事梅花摘索新。去去冰霜频莫厌，庭闱和气即如春。
早日功名世背驰，拟将文字疗寒饥。虽无杜甫惊人句，庶免渊明责子诗。总角宜兴俱脱颖，含哺应惠尚儿痴。殷勤谢尔传心印，解后灵椿见五枝。
选胜园林兴未阑，拏舟飞出小溪湾。光摇一碧回环水，翠挹三清远近山。似惜雨晴天恰好，真忘名利日长闲。松筠不锁神仙境，携得烟霞满袖还。
东船得风帆席高，千里瞬息轻鸿毛。西船见笑苦迟钝，汗流撑折百张篙。明日风翻波浪异，西笑东船却如此。东西相笑无已时，我但行藏任天理。
去年渭北望卿频，今日深山屐齿新。珠树香沾千涧雨，莲峰翠滴四时春。渔郎有意休相问，樵子无心可与亲。石榻盘旋忘岁月，瓶罍羞罄故人贫。
桂子风高瑞霭浮，晓来无处不懽讴。共怀襦袴歌廉范，更指龟蒙祝鲁侯。风月莫辜三十咏，星霜行阅八千秋。皇家正重惟良寄，衮服归公正黑头。
朱轮画戟拥高牙，散作棠阴十万家。渐向瑶阶对红药，长倾玉斝寿黄花。仙风自是骑鲸客，逸兴行飞犯斗槎。谁为淮南门下客，愿随鸡犬上云霞。
霜点螭坳侍紫皇，高文大册玉锵锵。传家信有青袍物，当代争推古战场。故国未应穷地脉，难兄先已破天荒。相逢若话情亲事，分我朝回满袖香。
西湖当日雨如丝，尚记移家去国时。发短自怜今种种，印悬那得更累累。身如乌鹊空三匝，家似鹪鹩寄一枝。万事此心俱不计，尚容开口细论诗。
迟迟春永昼如年，芳草池塘属惠连。一笑谁云今易得，四并须信古难全。山围锦绣将军树，云遏笙歌刺史天。不向风光共流转，恐辜柳絮与榆钱。
东皇送煖下青都，雪在梅梢半有无。爆竹旧闻驱罔象，传杯今怕饮屠苏。暗中石火频过眼，忙里银丝欲上须。不解玉堂供帖子，双扉聊与换桃符。
积阴元自宅幽都，昨夜东风一扫无。玉殿仙班摇杂珮，银罂御膳染香酥。柳萦翠带方眠眼，梅褪红妆已露须。拭目太平知有日，两宫勤俭过祥符。
张侯诗似岭云闲，飞鸟何心只念还。醉里有官如物外，眼前无客似山间。来听春枕连宵雨，看画秋屏着色山。老去此身无处用，固应容我作跻攀。
小结茅庐寄一椽，夜灯聊与客周旋。问知急雨来何处，题作蓬斋亦偶然。政欲撩君江上句，莫嫌惊我醉中眠。老翁辜负渔竿久，何日烟蓑止钓舡。
知君心本在沧洲，故揭寒斋作钓舟。已遣江湖频入梦，便呼鸥鸟与同游。浮骖未可追前事，画舫犹堪拟胜流。笠泽有家归未得，断肠芦叶荻先秋。
事如昨梦本来空，正在黄粱一熟中。到处随缘是安乐，人生何地有穷通。飞花不到东风舞，霜叶空怜醉面红。只恐他年终未免，传家重说小申公。
春余暑气已骎骎，唤取胡床坐柳阴。风里禽声来木杪，日斜树影倒溪心。不知昨夜雨多少，幻出数峰云浅深。老子此间殊不恶，为收佳趣入微吟。
经营一饱慰枯肠，稻作黄云带雨香。溪上烟横秋入画，树梢风细晚分凉。交游断绝山当户，岁月侵寻竹过墙。斗酒只鸡田舍好，枉将袯襫换轩裳。
仆奴颇厌穿云路，老子方欣在眼山。四面人家高下住，一川烟雨有无间。时闻鸟语作歌吹，更遣泉声鸣珮环。沮洳崎岖饱谙历，只余多病鬓毛斑。
髣髴犹称是汉妆，五花刻玉传轻黄。隔江坐想红楼里，插鬓应宜锦瑟傍。疑似聚仙非我类，近邻芍药许同芳。将军且与花为主，免使丛祠作战场。
登台坐想遗民钓，入寺行歌李白诗。竹榻蒲团僧定早，清鞋布袜我归迟。云边扫石留题处，月下凭栏把酒时。百尺苍松唐旧物，问渠尝阅几兴衰。
三千里外帝王乡，当日龙潜泾水旁。不拟玺符归掌握，故因斧藻话风光。一时事往留遗迹，百尺楼空倚夕阳。英武照灵略相似，元无野史记兴唐。
杨柳堤长月一湾，芙蓉花小蓼初斑。孤帆白鸟无边水，残日断云何处山。远客自应归兴动，新诗都在晚晴间。功名有底催人去，只合渔樵作往还。
风扫烟岚一万重，平生佳处始相逢。未骖轩后浮丘驾，已见天都石柱峰。阆苑欲传青鸟信，壶天安用白云封。朝真我亦通仙籍，况复年来访赤松。
山疑梦里槐安国，僧住壶公小隐天。门横一水与世隔，不知鱼鼓今几年。真人阴崖结茅屋，大千世界一粒粟。佛言芥子纳须弥，我亦来寻赞公宿。
云山叠叠石齿齿，山色溪声三十里。霜余木叶半丹青，道上松风杂宫征。舍车而徒度险艰，迩来趼足愁跻攀。官闲无禄与王事，不妨拄杖对潺湲。
山行诘曲到禅林，台殿丹青岁月深。薄晚春寒生几席，逼人空翠扑衣襟。客尘冉冉凌清思，俗状纷纷费苦吟。若得一丘容我老，便携藜杖事幽寻。
天欲亡佗开汉境，将军英武契风云。远驱函谷三千骑，南下番禺十万兵。自此河山消垒拒，至今民俗荷庸勋。后来扼腕征蛮者，禄重功轻不似君。
恭览新诗清彻骨，挥毫落处耀名山。寒踪久已知恩地，杖屦今朝得喜攀。翳雨堙风遮远目，等闲轩豁为谁开。天公岂是藏幽景，留待使君持节来。
卧随流水下烟汀，暂泊扁舟谒庙灵。古屋凄凉庭不扫，断碑漫灭户空扃。林藏宿鸟春声好，潭跃金鳞夜气腥。箫鼓送神人去后，满江莎草自青青。
槐荫参差日转廊，时看野鸟下横塘。闲窗绿映筼筜浄，流水红浮菡萏香。座有琴觞真道院，径通花木似禅房。文楸珍簟疏帘里，与子同消夏日长。
三分春色二分休，是处红稀绿已稠。芳草池塘空有思，落花亭馆不胜愁。人情似昔犹难合，身世如今岂易谋。若欲忘忧须是酒，醉乡安稳胜封侯。
满目风光二月时，小桃无数柳依依。松间野寺临清浅，花底旗亭倚翠微。人意不随春意好，此心端与赏心违。目斜望断高阳侣，赢得惺惺骑马归。
重寻佳景冠南州，天与邦人作胜游。百尺台成偏得月，四时花放不知秋。当轩叠嶂高还下，傍槛长溪咽复流。只道使君能共乐，有谁能会使君忧。
郊坰一到眼偏明，古寺寂无钟磬声。共上篮舆寻胜事，独先冠盖愧双旌。探梅载酒成幽趣，纵步登山喜晚晴。自顾遨头最衰老，不才何幸守边城。
金方正位凿平湖，物景堪将入画图。两岸雨垂杨柳重，一汀沙立鹭鸶孤。泓澄良夜摇明月，潋滟高秋蘸碧芦。寓目潇湘徒有约，残阳归去独踌躇。
才如北海岂云疏，局促从来笑腐儒。衹作文章希屈马，不将门户敌崔卢。公车奏议三千牍，京洛风尘十二衢。回首知君几多恨，肯甘华发老江湖。
目断扬州泪似江，龙舆半夜狩南邦。徒闻四野方多垒，可惜黄旗漫绕杠。浊酒有神磨岁月，愁山无赖入轩窗。青萍三尺将生锈，愤气峥嵘只自降。
九重无路扣天阍，万里何时返荜门。岁晚浓愁催白发，夜来只影落寒樽。谁令兴发水云国，独忆春归花柳村。知有笔端三昧力，试将些语为招魂。
年年春事寄征鞍，一笑归来已强颜。但得从今千日醉，宁论自古四并难。怜君不怕凭乌几，顾我犹知爱碧山。应许相携学寒拾，同参饶舌老丰干。
休把长缨便请行，如今正属泰阶平。醉看夜月清樽倒，卧对秋风白发生。羞向热官称命薄，喜随寒士以诗鸣。他年采药鹿门去，不许人间知姓名。
梁山回首几悲辛，来对江城拂塞尘。枕曲漱醪真下策，推书扑笔更痴人。如君自是声华旧，及我相逢笑语新。便倒诗筒费褒饰，坐知摇落变青春。
元礼门墙岂敢疏，拟题刺字拂尘裾。颓颜此去歌无奈，闻道从来恨不如。食蛤未妨期汗漫，椎芦或可作蘧蒢。西园飞盖成何事，要见枕中鸿宝书。
笔端文字照千春，仙籍班联透几尘。黄卷肯交同长物，白袍未信裹闲身。至言落落常难合，俗眼悠悠少识真。谁似江东顾夫子，月台对影只三人。
人品相悬定几分，十年高卧赤城云。神仙窟宅古多见，泉石膏肓今亦云。羽驾拟陪天上乐，麟毫犹写世间文。吴江枫落摇归棹，更喜新诗惬所闻。
蓑衣芒屦日相逢，仙者谁人识吕钟。已受丹书存夜气，定除白发变春容。情田旧习虽锄秽，笔阵余威尚折冲。闻说山间赋招隐，试披云雾几多重。
遍从江海濯清流，归老岷峨占上游。心远欲联高士传，地偏仍似贾胡留。何时竹杖闲搘壁，终日绳床懒命俦。碧嶂红尘两相望，劳生笑我不知休。
元知文采冠多邦，床下如今拜老庞。短刃何能排贾垒，轻舠敢问绝潘江。初闻毛颖衹供笑，退诵溪堂但乞降。谁拟一台称二妙，如公才气本无双。
双龙阙下五云新，喜见天元第一春。邻使来输朝会玉，儒宫望拜属车尘。囊空赤白闲边将，雨足公私快野人。浑是升平好时节，谁将盛事勒苍珉。
今代堂堂有魏公，十方三际指挥中。勋名已恨古人隘，歌咏端知寸笔穷。还第文饶槐蔽日，赌棋安石马嘶风。此时谁作登门客，看吐经纶气似虹。
相府潭潭接斗魁，门披戟带绝纤埃。小山丛桂何由识，东阁长裾许暂陪。绕木惊乌栖未定，恋轩疲马望重来。酬恩有胆大如斗，造化炉中肯铸回。
三径荒芜钓艇闲，中兴冠盖拟跻攀。有文数过金闺彦，无籍堪联玉笋班。断遣乡愁归鲁酒，安排客服上吴山。相门宾帟多珠履，自笑风埃蹭蹬间。
满城扑面战黄尘，蜡屐故寻湖上春。千顷烟波初弄日，四年鱼鸟恰知人。有时览胜缘搜句，无术驱愁但饮醇。可笑山王今不数，敝裘索寞走天津。
椒柏浮觥盘列辛，今年春晚去年春。五侯门下正多事，九老图中只一人。健笔横飞鸾体态，童颜长炼鹤精神。会看天上丝纶下，卫武还朝秉国钧。
宵人有母鬓如银，夜半丸熊诲子频。幸窃斗升为侍养，敢言科第止荣身。小堂欲作娱亲扁，纯孝谁推锡类仁。乞取先生三大字，要崇风教厉乡邻。
自挂衣冠神武门，依然恋阙赤心存。清高寄兴太湖石，盘礴行吟独乐园。胜日过从无杂客，清宵侍坐有来孙。风神筋力新逾健，山色长青对寿樽。
幼妇传来旧受辛，知君满腹贮阳春。寿星台宿应同邑，草圣诗仙合一人。紫橐禁中留赋咏，白莲社里炼丰神。谁言林下长闲得，左席犹虚待秉钧。
湘东三管竹金银，名胜均蒙品藻频。里巷自怜为下士，门墙亦许托微身。吹嘘短翮扶摇力，沾溉寒根造化仁。堂扁特书烦大手，少偿孟母教迁邻。
早厌奔趋权贵门，中流勇退古风存。唱酬绿野今裴白，偃仰商山旧绮园。成熟坐看桃结子，平安几报竹生孙。雨余晴玉春无价，天遣清香入酒樽。
盛年曾效引裾辛，勇退归休四十春。闲却圣朝医国手，来为诗社作家人。尖新句子堪呈佛，峭拔毫端似有神。仆辈岂应陪唱和，却缘鼷鼠发千钧。
烂然铁画间钩银，越薄苏膏挥洒频。谁与钟王传妙诀，我知颜柳是前身。大书燕喜娱亲扁，俯念乌慈反哺仁。因甚衡茅光彻夜，烛围十丈许分邻。
荣华梦事付朱门，茗碗炉熏所性存。对月朗吟将进酒，逢春细和乐游园。坐中投辖时留客，膝上含饴日弄孙。四美难并公奄有，何曾一夕不开樽。
唐家尚父几重孙，宿将齐推第一门。新拥锋车还北阙，暂辞戎律控西藩。柳营平日鏖轻敌，龙衮今年识至尊。好在枢庭展韬略，试看余力整乾坤。
昔年先庙谒汾阳，提笔从公写短墙。再别巴江油戟下，七逢天竺桂枝香。宦途自许安仁拙，浮俗谁怜处士狂。客舍无烟饥欲死，尚惭知己问行藏。
世气扰扰人遑遑，静有八室无八方。壶中酒好谁独觉，橘间棋乐何可量。峨峨汤汤知音少，管弦呕哑人称好。归来水深山更奇，玉徽不按心自知。
勾芒新政让玄冥，一雪填门讶许平。不夜乾坤月留照，无尘世界玉装成。如何辨认梅花发，只得夸张柳絮轻。数片檐前休扫去，且留窗下快书生。
皂盖朱幡游近郭，野桃山杏炫红旗。看看新燕衔泥候，恰恰鸣鸠唤雨时。未用经丘思靖节，何妨学稼许樊迟。老农应悉使君意，六劝传教到处知。
名园无物不芳妍，上个篮舆缓绕旋。曲径幽亭留客地，微云淡日养花天。四时公举春为最，万事铨量酒是先。管领风光须一醉，要看诗笔落云烟。
糁枝碎玉吐香奇，鼻观频参试论之。清比木犀虽未的，烈如茉莉已无疑。自从白雪避花后，更好黄金铸实时。四老隐居宜取此，可能无意赋新诗。
雨催柔绿上桑枝，新霁浮云未尽归。寂寂帘栊留燕舞，阴阴杨柳护莺衣。莫于绮席嫌筹并，已觉青春作鸟飞。满径落花愁踏损，羊欣切勿款柴扉。
阆仙晦日惜春归，尚喜争他五日迟。延蝶晚花余小蒨，藏莺暗柳尽低垂。频催布谷能谋野，苦劝提壶殆为私。寄语社中须痛饮，喜晴山色也开眉。
山斋长夏断过从，扫地长教尘灭踪。松架青毛云翳日，扇摇白翅雪生风。书床琴匣时相近，茶鼎熏炉间自供。心地清凉无热恼，炎天直与冷秋同。
新笋过林竹有筠，老蚕登箔茧成身。日穿云出潜驱雾，风卷花飞猛送春。乳燕帘栊中昼后，绿阴池馆一番新。欲酬佳致须何物，莫厌芳醪满入唇。
拥岸芙蓉媚晚秋，败荷颠倒雨初收。杯盘不料今朝款，杖履如陪昔日游。竹迳以东藏曲折，水村而下转清幽。穉松戢戢存遗爱，不用诗来问好不。
间点疏花稻已香，老农犹未拟丰穰。不堪雌霓频妨雨，反厌雄风但作凉。傍日猖狂唯野马，为霖信息欠商羊。忽惊头上云雷集，甘注如倾洗夕阳。
一雨端由诚意通，不然笔落有神功。奔云拥树千山黑，迅电翻江万丈红。黍稷盈畴才可望，尘埃眯眼顿成空。民间岁晚知何事，饱饭无忧属两公。
将兵还似将风骚，军帐从容自不劳。鼓角悲风肃人马，旌旗蔽日闪弓刀。折冲正自烦樽俎，急檄宁闻借羽毛。洗眼临淮新号令，凭谁挑战醉挥毫。
水马相先急画桡，朱楼红粉宴笙箫。月中谁念穿彩线，江上齐看夺锦标。冷眼诸人旁贾勇，争头一鼓喜成谣。凭谁试展乘槎手，直入银湾看鹊桥。
月婵娟对竹婵娟，竹影萧疏月转妍。才过中庭十分好，直疑明晚一般圆。银河漾漾无尘界，玉宇昭昭不夜天。君饮不多须强饮，何妨醉里却逃禅。
官舍浑如僧舍幽，炉香静坐兴悠悠。一窗灯火鸣蛩夜，千里湖山落雁秋。只恐有诗成笔下，自余无事到心头。何妨信手翻书卷，不限更深困即休。
众山环绕一溪斜，低小轩窗眺望赊。行遣方兄寻野店，坐邀欢伯过仙家。多情恋顶乌纱帽，不语向人黄菊花。山月上时归更好，何妨有待至昏鸦。
兰江路尽接荆江，竹屋萧条草树荒。许久长晴坐极暑，霎时疏雨做重阳。明眸纵少新开菊，随量何妨浅举觞。驿舍明朝便陈迹，牛山往事莫徒伤。
侵寻重九雨余秋，采菊登高事事幽。偶尔见山忘日夕，颓然落帽自风流。二三日外追清赏，千百年间继旧游。烂漫赋诗兼酩酊，不然嘉节若为酬。
返照重城暮色催，人家十万出楼台。江流湛湛洞庭去，山色青青衡岳来。佳处绿樽穷日饮，故园黄菊向谁开。人间此会论今古，醉听西风拂帽埃。
池塘水落倒枯荷，橘绿橙黄晚菊多。日暖怀沙鳖衷甲，霜清奔火蟹横戈。如今时节从来好，得醉工夫似旧么。傥有征鸿过巫峡，待凭诗句问如何。
根苗不自武陵乡，挟暖凌寒独有光。韵过海棠春带露，红羞篱菊晚经霜。宅仙本结千年实，瑞世仍开十月芳。过插一枝谁称面，后堂杨柳舞霓裳。
烟村清浅白沙溪，篱落槎枒老树枝。一朵梅开如许早，几多人过不曾知。风前遇我还青眼，花里推渠是白眉。未办酒樽浇磊块，试凭诗句写新奇。
荒村野水小春时，纵有梅开人未知。几度携筇无觅处，今朝映竹忽横枝。脱非入骨清香动，恐被传神淡墨欺。酸意中含和鼎实，相期远到诵黄诗。
柳条弄色舞轻风，不与寻常岁暮同。寒气望尘先敛退，阳和发轫已交通。菜丝盘玉还充席，幡字花房正代功。首迓东皇须痛饮，可能无句著新工。
每日登楼望欲迷，家书写罢复题诗。对床夜雨还非昨，啜茗春风未可期。岁月催人惊合沓，梦魂觅路苦参差。也应梅竹多新句，千里因风慰我思。
别来每辱遗双鲤，颇怪吾侬不作书。非为广文官独冷，自缘中散性常疏。静晖待月昏钟后，制胜登高晓雨余。正忆去年同此会，只今相望问何如。
湖光滟滟水平堤，醉倚栏干晚霁时。入镜往来人倒影，窥天拂掠燕低飞。雨痕犹向梅妆见，风色偏于柳线知。景物相撩无好句，乞公诗作画图归。
画阁深明雪压冬，团栾宴赏酒樽同。兽炉香雾辟寒气，翠幕妓围回暖风。起絮撒盐酬唱外，清歌妙舞笑谈中。宁无好事贤张禹，不独相忘著戴崇。
官居无处寄幽栖，洞户深沉坐最宜。静拨炉薰挹香气，间论画壁数花枝。虫鸣颇似雁来后，果熟还如莺老时。吹彻角声巫峡晚，片云催雨更催诗。
立马香溪唤渡船，羊肠绕尽洞呀然。知谁开辟群工巧，直许宽虚一室圆。龙象现形严佛土，乌蟾垂象烛壶天。惜哉不遇东坡赏，为作新诗与世传。
雷雹平时生马蹄，偶冲暴涨去难追。一年病涉愁无奈，今日安行喜可知。虹饮江头愁雨霁，龙横水面暮云垂。却怜舟楫无人渡，借我江心理钓丝。
击电浮霜浪作堆，峡江试险眼初开。常惊四畔山围绕，不见中间水去来。石出多奇吾甚爱，舟移太疾首频回。濒涯稳处凭谁问，我欲其间作钓台。
柔远楼高豁寸眸，白盐赤甲锁关头。四川形胜当前险，三峡波涛据上游。鸟道极天云日近，靴城匝地市烟浮。时平久矣无戎马，回首当年老杜忧。
数椽茅屋小桥头，地段无多景自幽。为爱平池三尺水，最宜明月一轮秋。静留人影摇歌扇，轻动风涟下钓钩。相去幽居无十步，不论时节恣来游。
家家𫐆辘络丝声，竹杖芒鞋取次行。村笛牧羊烟欲暝，农歌秧稻雨初晴。随瓶沽得酒堪醉，就野挑来菜可羹。此是田家真况味，吾曹借取片时清。
半村半郭事林丘，非阁非船傍钓舟。秋月无边凉细细，江天不尽水悠悠。谁开图画当前面，绝点尘埃到上头。我辈不妨频假榻，主人应喜共盟鸥。
凯之曾说越中行，塔级亲登眼始惊。画合千山翠浓淡，枝分万水练纵横。树头低压昏烟重，鹤背斜拖夕照明。疑是丹成生羽翼，泠然云表御风清。
峰回路转竹间扃，古寺寻幽当下程。浅屋近山寒较早，小窗容榻意偏清。睡魔催枕如元约，山鬼吹灯似薄情。樽酒重温休惜醉，恐君长夜厌蛩声。
江阔寒风痛括肌，村醪无力破寒威。融霜点滴松间雨，爱日晴明身上衣。闯竹柴扉黄犬吠，卧沙蓬艇白鸥飞。烧痕已觉春来近，稍放青青出土肥。
柴门虽设日常关，衹有琴书几案间。屋宇无多聊近市，尘埃不到即深山。悠悠世事非吾事，往往云闲是我闲。出处尚疑陶靖节，倦如飞鸟始知还。
缥裁衣袂紫中单，触眼亭亭露未干。态度全然逼秋蕙，馨香的不让春兰。数枝潇洒北窗昼，一室清幽六月寒。了不知名疑是芷，赋前诗后两存看。
山庄杖屦饱相从，每月须拼十日中。鼎足三人同宿留，瓮头一盏奉从容。别来不隔千山月，旧赏难乘两腋风。更想先生新活计，烟波别业兴方浓。
话别哦诗当酒瓯，竹萌成笋麦方秋。数声春后呼风鸟，百丈朝来送浪舟。已得通津好消息，何妨旧物小淹留。到官应动乡关思，南浦西山若个优。
山阁舂容丈尺间，元无俗事挠清闲。有时把笔抄新句，整日开窗对旧山。叶帐静看青似染，禽言细听字终蛮。可怜蜂子尊王意，每到衙时似趁班。
追送无从谩寄诗，道间安稳我能知。情怀亦似居家乐，笑语依然奉母慈。巴水柳风新霁后，钱塘花雨暮春时。乃翁邂逅询佳况，膝上时时置坦之。
龙蟠山色引衡庐，霜落江清影碧虚。鼓枻厌骑沙苑马，行厨饫食武昌鱼。缓歌玉树翻新曲，趣入金銮续旧书。官达故人稀会面，君来相见肯如初。
清风一榻借冰壶，邂逅相逢日与俱。学辩痴龙君有见，诗穷馋犬我何癯。似闻圆觉常开卷，未到方桥欲问途。稍待秋风凉冷后，相从十日却归欤。
今古由来几废兴，人生底事谩劳生。一身休作笼中鸟，万事终归墙角檠。且与风光闲作主，莫于诗社倦寻盟。相从只么消闲暇，自快人间物外情。
决科君辈不须疑，好采来如博局嬉。拾芥紫青非外事，举杯富贵可前期。相将竞奏大人赋，怂恿常谈小子诗。接武虞廷须八凯，颍阳深遁我何知。
懒慢相成拙似初，亲朋莫问近何如。居然野性成孤鹤，聊尔尘编扑蠹鱼。才比刘墙犹自短，诗如陶粟了无储。骊珠相畀知君厚，燕石轻酬笑我疏。
前回藜杖绕芳郊，底处梅花出好梢。野彴低横盈尺水，竹篱深护数家茅。春风桃李成生客，腊雪松筠是故交。剩欲再携樽酒去，柴门应复许人敲。
温风怂恿柳婆娑，两见春来蜂蝶多。迁变时光如转烛，迟留日影欠挥戈。思君欲问加餐未，苦思能令太瘦么。岁晚忘言除习气，寒灰试共拨阴何。
幽居正傍小溪斜，想见樵风似若耶。固有诗章舒眼界，可无药物助脾家。追欢难共长沙酒，遣睡姑尝陆羽茶。更祝安心为妙法，都将世事等空花。
四至长沙熟物情，留题胜处记吾曾。三生会是湖湘客，一钵浑如云水僧。赢得身轻闲有味，尽从人笑老无能。如君应饱田园乐，犹道啼饥有怨憎。
愚溪草圣祖钟王，宰木今伤叶屡黄。何处卷藏云满纸，唯君护惜锦成囊。不聆洒翰音声入，欲认惊龙气焰长。一见自消饥渴念，天厨珍味不须尝。
把麾持节旧乡关，虽幸为眠一枕安。未睹青天孤此眼，不图今日见公颜。云烟秋霁湖山静，霜月晨清橘柚寒。应属诗翁搜好句，相从正愿得窥斑。
葛巾藜杖款重关，不独风流识谢安。兰玉满庭惊醉眼，云烟落纸照衰颜。也知鸿雁行应起，莫管凫鸥盟渐寒。自笑断须安字拙，空令短发作诗斑。
可观阁上借床眠，明月清风不用钱。会面向来无空日，离群何事有经年。相望千思江湖地，正坐三秋风雨天。耿耿青灯空透影，可堪新雁一声传。
樽中贤圣杂然陈，点化须臾清且醇。味压宜城九酝酒，名高夔府十州春。投丸仙子难争手，合曲香山未尽神。从事有灵应自庆，而今十部萃吾身。
访医墟落疾难痊，肘后奇方得旧编。药济君臣亲剂和，火停文武事烹煎。旁人笑道徒为尔，午睡醒来已脱然。从此节宣防未病，那须扁鹊信真传。
灵应堂中一羽衣，衡山来此住多时。困来拂榻终朝卧，醉后敲门半夜归。留客屡尝教买酒，向人长自说吟诗。开轩略种闲花木，此外悬知少是非。
松柏双双夹竹青，来游仙客称闲情。一时幻出谁能尔，四者依然太瘦生。郁郁相交堪掬翠，昂昂自得若闻声。如何艳冶容繁杏，殆恐人嫌境过清。
非竹非藤性最刚，铁君风骨凛秋霜。清坚阅世千年久，正直持身九节长。宜向山林扶矍铄，难随车马入康庄。只愁雷电搜蛟蜃，并及新诗不许藏。
名自云安已久传，未尝先觉口流涎。三杯通道正须此，一盏醺人今信然。取醉间关怜杜老，闻香比拟忆苏仙。岂知闲散江湖客，快饮瞿唐滟滪边。
青天素月古今流，奇观还须自我谋。照有余辉众人共，取之不禁此湖收。水容天色交光处，玉鉴冰壶不夜秋。俯仰无尘清绝甚，栏干百尺独宜搜。
露冷烟凄草树荒，木芙蓉好试平章。蒲萄晚叶尤宜日，芍药秋花正耐霜。蜀锦卷帏妆院落，秦宫开镜照池塘。写容安得剑南老，聊复殷勤酹一觞。
君到西湖四月天，酴醾过后藕花前。却看梅子垂金弹，恰映杨花铺白毡。掷帽袁耽无复戏，着鞭祖逖有谁先。姑苏傥见平反使，生涩休言有此篇。
山合群峰路屈盘，溪行九折势蜿蜒。云根长伴仙人迹，元盖潜通大涤天。玉殿香消人寂寂，石坛花落草芊芊。黄冠解识寻幽兴，为洗寒铛煮碧泉。
风拂乌纱两鬓秋，李阳溪上夜停舟。市灯闪月闻鸣犬，城柝敲风起睡鸥。千里远驰承宠命，通宵不寐为民忧。幽怀自信清如洗，独倚篷窗看斗牛。
日午琴堂吏散衙，不愁鬓雪点乌纱。讼清犴狱尘封草，人静公庭鸟啄花。惟愿儿童无冻馁，每令野老劝桑麻。圣恩未报吾心赤，肯效青门学种瓜。
九日风高快客情，穹然天宇气澄明。白衣酒送人难得，黄菊花开句易成。对景浑忘披雪鬓，登高喜放遏云声。古人曾堕龙山帽，为爱金风两腋清。
西楼一曲旧笙歌，千古当楼面翠峨。花发花残香径雨，月生月落洞庭波。地雄鼓角秋声壮，天迥阑干夕照多。四百年来逢妙手，要看风物似元和。
百尺云岩佛阁前，晚钟疏叶思悠然。岸边酌酒和清露，石上题诗染翠烟。半岭泉鸣通古涧，数峰秋尽隔寒川。西风似欲吹人起，去逐骑鲸汗漫仙。
日沈露下不胜寒，绝顶江南第一山。脚底云平疑可步，身边月近似容攀。诸天合在虚无际，清磬应闻缥缈间。欲拼今宵不成寐，遇风高处著仙班。
望及清秋到眼明，建溪溪上现长庚。云间𬸚𬸦人间见，天上麒麟地上行。释氏抱来真杰特，宝公摩后必奇英。传家已有今衣钵，会见公侯衮衮生。
青嶂横开高几重，巉岩直上半天中。虚明洞口千年久，澄澈流来一溜通。海蚌张颐方吸月，云龙奋迹遂乘风。隼旗出有随轩雨，指日秋成贺岁丰。
三载皇舆驻武林，宫前新柳渐成阴。西湖风月愁难度，艮岳峰峦梦枉寻。老马惊思归汴路，寒江吼激破胡心。白苹洲上怀乡久，夜夜啼鹃卧未深。
云山隐隐草芊芊，水色迷离怪石边。百啭黄鹂消永日，千寻白练映长天。竹垂清露添诗砚，燕蹴飞花落舞筵。林外不知春雨歇，正宜携酒望前川。
龟山其下古淮濡，上驷骎骎稳着鞭。千里八年闻皂盖，九重一旦下青毡。名郎他日曾趋禁，静镇今朝叠典边。簪笔侍书公雅意，薰风殿阁待诚悬。
快睹终童英妙时，跫然衔袖出明玑。家声不诧大哉问，文律何愁知者希。益利锋铓临大敌，养成羽翼看高飞。红尘可厌忙车马，挹取西山爽气归。
衮衮香球次第开，结根幽独谢纷埃。芳蓉妒入鸳鸯社，异馥清传锦绣堆。睡里魂交非自衍，醒时心赏可无猜。品题盍在春林石，不是花王喜后来。
翔缨彯组盍中留，绿水芙蓉且漫游。过耳从教千不是，处心浑欲一宜休。炉中异馥非多爱，架上新签弗外求。寂寂掩扉无所事，饱听风竹韵凉秋。
壮岁挥金迈二疏，眼看余子伏盐车。芷兰清馥浑纫佩，芝术新苗几荷锄。剩作好诗传近体，谁言巧宦胜闲居。北窗睡起琴声寂，便若身登太皞墟。
漱芳倾液饱心胸，久矣高名在郢中。遂请丛祠方养气，卜居萧寺且谈空。结交许入芝兰室，招隐奚须桑苧翁。妙语鼎来惊创见，益惭白豕过河东。
象载凝华落笔工，一时英妙盍居中。交情耐久惟同味，诗意求新更凿空。挥麈宁谈阿堵物，联珠不数嗫嚅翁。文成间被鸡林得，复有声名到海东。
纷纷凡卉怯严冬，独有清姿对雪中。拂幌更宜妆妩媚，巡檐谁惮履穿空。南来未见传声使，东望方思避俗翁。闻道联镳得幽趣，无因同醉玉堂东。
主人知我乐郊居，药圃嘉招走尺书。笑语池边欣促席，醉归林下却肩舆。正闻雁过猿啼后，更是风清月白初。见说长安消息近，却须高兴谢鲈鱼。
云山初见非昔游，一瞬不许回双眸。二年佐州已强半，七月行县难罢休。溅溅微溜响萦谷，薿薿多稼光盈畴。兵厨愿留一樽酒，霜螯醉嚼期中秋。
酒开桑落泛觥觩，行子驱车恨不留。雁塔自是丈人行，麟台更参儒者流。官居二年有十月，别思一日真三秋。冰轮今已可人意，何时来赏城东楼。
宝地深深俯碧潭，有僧酌茶延我谈。千岩状秀蹑风磴，万竹含翠藏云庵。西来指柏本无著，一见悟桃须再参。登临已是秋欲半，霜叶枝头才两三。
披山凿道何崄巇，上摘星汉摩虹霓。七襄终日往曾问，一握去天今可跻。叱驭已排萝蔓去，下车不复烟云迷。举头此际长安远，愿借六翮凌丹梯。
满城鼓吹出林坰，珍重来思此日情。共说栖鸾留政迹，自怜展骥坠家声。一时宦侣推儒雅，百里民编乐治平。山意川容若相挽，不堪整驾问归程。
天公作意轰雷霆，风雨骤至神如兵。翻手为云只俄顷，举头见日尤精明。蚁君一战方奏凯，鸠妇复还已和鸣。税驾欲投佳处所，林间隐隐疏钟声。
凉秋野趣已萧骚，方驾看山念我曹。十日空归才每下，一篇来况曲弥高。词华若我惭雌霓，笔力惟公掣巨鳌。欲作歌诗兴协律，清朝今日有王褒。
阅尽千峰不惮劳，归来文墨厌官曹。浮槎问汉秋期近，埋剑冲星夜气高。那复精思如吐凤，初无壮志欲乘鳌。诗坛轩轾归题品，滥得阳秋一字褒。
纷纷吏道夸吹毛，未肯留心效此曹。象齿好辞降二妙，鲈鱼归思羡三高。吟毫未秃一千兔，诗轴须联十五鳌。敢道严霜起中夏，益知趁韵有龙褒。
翰墨场中识面初，珠玑粲粲似相如。盍簪多士登台省，却掾诸曹亲簿书。白社不妨闲泚笔，赤城更好命巾车。寸心淟汩方茅塞，快读新诗得剪除。
独整陈编对北窗，烟云浑欲助凄凉。庭前且使竹交翠，篱下从他菊自黄。远官只今同旅泊，壮怀谁复问行藏。携壶已失登临便，不待微吟恨夕阳。
梦回深夜耿秋灯，泉窦争流一味清。过雁不闻天外影，寒松长送枕边声。饕风可但久无赖，急雨那能便寝行。已问琼台双阙路，此心何必羡层城。
篮舆行尽白云层，来款禅居得小亭。乱石引泉归曲涧，寒风吹雨过中庭。四旁野色朝昏别，一览岩姿远近青。宴坐蒲团作何想，光阴不复问尧蓂。
主人蚤岁抽华簪，隐居时作梁父吟。于今松窗在人境，空有蕙帐留烟岑。风来翠筿自摇玉，秋著黄花仍散金。拂拭尘埃记行役，兴来命酒还孤斟。
屹然双阙峙琼台，仰见彤云郁郁开。三井穷源知海眼，六符垂象应天台。松杉满道欣初过，芝术何年得自培。更听鸣泉杂风籁，直疑笙鹤紫霄来。
芝田环拱碧崔嵬，流瀑高从天际来。飞沫有风长是雪，寒声无日不如雷。岩前八桂人谁折，溪畔千桃路未开。便觉仙都清昼永，翻愁归路染黄埃。
桃花当日未成蹊，已有幽禽语翠微。楚峡行云空入梦，秦台鸣凤要同飞。仙家长若三春好，人境何知万事非。访问丘园荒旧迹，却应回首悔来归。
太湖九月霜波寒，郭索不幸逢渔蛮。谁令骨醉糟丘里，使我涎流书卷间。黄堂丈人思幼玉，耳边不复亲丝竹。一杯聊使破愁颜，要遣诗情踵山谷。
风声止雨岁云暮，雪态兼云昼欲昏。共喜高轩归别墅，肯临画戟对清樽。埋轮前事空豺路，授简英辞踵兔园。是处梅花寝消息，更凭玉藻为招魂。
晓出山城故着鞭，荒荒寒日满晴川。幽栖未卜诛茅地，乘兴来登盖竹天。霜凝阴崖疑积雪，云跻重障杂飞烟。洞门今古无关键，俗客那能见列仙。
明朝春琯欲飞葭，腊里重看舞雪斜。笔下百篇非事业，樽前一醉即生涯。初疑高柳狂吹絮，却伴寒梅好放花。踏冻不辞方驾远，闭门留客更谁家。
黄堂清兴动官梅，遥望花林首屡回。命驾许同狂客往，舒笺频有好诗催。空怀月观横千影，趁取山宫举一杯。为语东皇相假借，莫教零乱点苍苔。
翩翩画戟对春光，命客重登千仞冈。坐上行人倾别酒，花前小雨伴啼妆。雪肤不为轻寒瘦，玉骨何如昨夜香。丽句竞传新乐府，谁夸何逊在维扬。
山头霞彩发天光，初日曈昽射短冈。莫使吹箫寻古曲，直宜点额作新妆。不禁风雨飞来急，颇觉园林减却香。花下凌波奏奇舞，腰支尺六笑垂杨。
二年倥偬缓归期，漫作新亭接舞漪。举郡定嗤推不去，故山已讶到何迟。园官不属藜苋腹，花史好呈桃李姿。待得浮萍是飞絮，谁能爱树一相思。
男儿三十富春秋，况复才华出辈流。传家不坠右丞相，入幕少佐东诸侯。梅花颇惜诗人去，草色正牵行客愁。修禊兰亭访陈迹，应怀同醉仲宣楼。
析别梁谿七换春，海边相过意能勤。袴襦不羡千金子，简策无惭万石君。豪气掀雷须给札，他时修月待挥斤。镂衢又揖东风去，情话无人可夜分。
梅雨冥冥晴复阴，小轩终日起归心。自怜宦业初何补，独喜交情久益深。忆得微醺看锦瑟，愧无好语比南金。青山千里江南路，它日邮签幸见寻。
俛仰梁谿岁几寒，向来墨沼已中干。传家紫橐荣三子，得路青云喜二难。爵位方知稽古力，论思当使覆盂安。自怜骨相宜尘土，那得丝言动笔端。
十载萧萧麋鹿姿，那知出守得同时。黄山白水空孤讽，叠嶂双溪属好诗。击柝晓传邾子国，举鞭春到习家池。只今霖雨思贤佐，会见丝纶下王墀。
使君人物风尘表，亭下纤埃远白苹。佳传缅怀方外友，漫郎端是社中人。山光水色长排闼，鹄侣鸿俦已卜邻。莫语软红车马客，香𬬻峰下有遗民。
读破群书有远谋，逢时便可动凝旒。不辞岩邑千山险，肯作铃斋十日留。辩舌未容蠡测海，归心已梦蝶为周。松关万一逢佳友，为说相如故倦游。
短檠长忆桂岩东，翰墨新来莫论功。日日簿书成俗吏，星星鬓发逼衰翁。公祠难缓三人带，小垒聊吟一马骢。共饮昌蒲修故事，山肴野蔌是家风。
荻花枫叶醉为乡，每忆临分一鼎香。枉费光阴惊老大，略无治行愧循良。归心来往鸡豚社，清思消磨雁鹜行。且喜弦歌余乐地，好诗句句挟风霜。
峰横万仞临双井，调护旗枪春怕深。白雪有芽鹰作爪，黄粱无梦蝶何心。闻名可信非虚语，知味端如赏好音。祇欠谷廉一杯水，末能相就盍朋簪。
山城碌碌负鱼符，尺五家园好坦途。可惜光阴迷簿领，漫无惠露到樵苏。鸡豚小社元相接，鸥鹭新盟不敢渝。莫话弹冠仍结绶，祇宜袯襫与夫须。
衒石难夸和氏场，挥犀久避盖公堂。笔端风雨真无敌，纸上寒温细作行。结屋竞传千亩竹，奉祠聊对一炉香。朝中环赐无虚月，遥想眉黄已效祥。
山城寂寂簿书稀，梅际春风一夜归。忽喜烹鱼中有得，恍然挥麈久相违。折腰岂爱蕲州竹，问汉须寻织女机。奇绝黄山待佳句，何时小雨湿征衣。
带郭长堤十里春，是中佳处外风尘。层层危磴浑依旧，一一高亭已斩新。领略江山初纵目，剪除荆棘不劳神。携壶一笑须投隙，官事何时可脱身。
诗尘谁复数齐梁，小杜文章楚大邦。曾为黄花酬九日，至今陈迹擅三江。新亭高下依乔木，远岫参差进曲窗。著屐与君时茗饮，后车何必酒盈缸。
向来胡马远跳梁，奔命纷纷不一邦。景物何期新㔉壑，梦魂犹自怯防江。看山小隐红莲幕，批敕须临青琐窗。无事肯来文字饮，为将红酒倒鹅缸。
蕲州美竹今古名，白云吹裂笛一声。臞儒所对笔墨客，长物虚寻疏比僧。还君不用君莫怪，绮窗办得千金买。谁与移根到草堂，它日风来听天籁。
北固金焦顾眄中，裴回于此再逾冬。徒劳金谷供诸将，未有田园问老农。且喜边亭罢欧脱，不须水战习蒙冲。九卿已愧班行忝，敢向明时叹不逢。
魁星秀句挟东风，便觉阳春变盛冬。愧我供军侪绛灌，羡君汲古到羲农。北邻再讲衣裳会，京口今为冠盖冲。已具扁舟勇归去，粲花清论度难逢。
移梅种竹趁阳春，举目江山发兴新。曲槛疏窗那草草，飞檐碧瓦已鳞鳞。鼎来好语酬佳景，更有高僧话净因。步屧踌躇乌亦喜，不嫌风雨垫冠巾。
玉帛齐盟亦可寻，东风著面客尘侵。隋堤望远人烟少，汴水流干辙迹深。桃李不言应感旧，山川无主祇伤今。遗民久厌腥膻苦，辟国谋乖负此心。
天遣祥风扫塞氛，越疆轺传礼仪新。御戎可鉴秦无策，觇国谁夸郑有人。鸣鹤九皋闻彻响，翔龙千载仰攀鳞。垂鞭日日陪清话，谈笑成章泣鬼神。
风埃如雾满川黄，马上朝来识太行。水泻浊河桥甚壮，沙连远塞路何长。皇华复讲衣裳会，京阙今为毡罽乡。夹道桑麻过千亩，野花时有一枝香。
汉鼎三分霸业成，并吞犹未戒佳兵。故城四壁存陈迹，荒冢千年断乐声。何必枕戈防诡计，岂容横槊窃诗名。我来吊古停车辙，垄上农人也辍耕。
回首燕然日再西，一杯相属使轺归。残花媚野不妨好，倦鸟投林自在飞。可惜光阴销客枕，不嫌尘土染征衣。大明退直清和日，已约梯云访翠微。
好雨连宵鸠唤晴，晓行襟袂有余清。远游朔塞殊风景，梦到东阡看火耕。红退桃蹊三月晚，绿添麦垅一川平。纤尘不逐车轮起，喜听驱驴叱马声。
密叶成阴行路宽，鸠鸣莺啭足开颜。半涂泥滑夜来雨，数片云飞何处山。薄暮每寻樽俎共，残春能伴节旄还。尘襟好濯西湖水，偷取禅房一日闲。
水纹如縠送归船，渐近觚棱尺五天。适意莼鲈公有兴，寻盟鸥鸟我无缘。远怀并辔穿红皱，近阻携筇款碧鲜。却待湖山最高处，醉中一笑挹臞仙。
禹穴遗书不可寻，坐看绿叶再成林。千岩竞秀非吾土，三径就荒劳我心。谁是周人思召伯，今无老叟出山阴。台阶稳上添花萼，时倩来鸿续好音。
台榭相望闻语声，茹芝观月有余清。旁连小隐分三径，细数修篁限一城。日日杖头思径醉，年年铛脚玩欣荣。谁人知我归欤乐，趁此登临未惮行。
万里移根安石国，何年傅粉未知名。须邀玉茗来岩壑，便结琼花作弟兄。诗客定疑天外得，园人已办腊前迎。东家阿措休相妒，不学秾妆照眼明。
洛中花信已沉声，泾渭宁分浊与清。近出黟山空接壤，远来安陆比连城。虚坛仅免游人问，浪蘂从教着处荣。更欲丁宁新芍药，莫夸多少便横行。
地偏不接市廛声，古木参天鹤唳清。台榭迥穷千里目，诗章突过五言城。花移琼树真无敌，酒换金貂未足荣。灯火归时笙管作，解嘲何事有歌行。
幽壑藏云水作声，纫兰入室好风清。高蜚便有缥缥意，进筑如开荡荡城。百尺楼成同日涉，四时花发匪朝荣。园池如许谁言小，但放刍荛雉兔行。
瓮头玉友已销声，小试山斋百末清。十客对花休避席，千奴呼橘拟专城。微霜到处叶未落，小雨移来根易荣。情话团栾亦终日，坐中惟欠十般行。
涉秋无复滴阶声，夜雨随风尘已清。平日爱山营一壑，老来学圃列三城。园夫种树元无术，篱菊分丛独晚荣。蹑屐问花兼问柳，不须乘毳可泥行。
雁翅齐飞有隽声，文章何止赋华清。谁教短策长寻壑，不拥高牙且典城。台省向来非独冷，身名此日已俱荣。盈旬诗轴牛腰大，抱牍须同饕虱行。
三日惟闻煮药声，一中可怕圣之清。移花种竹已得地，逢酒当歌须闭城。远避霜风严北户，静看朝日满东荣。双螯退步输年少，谁与抽琴作蟹行。
向来戎马沸边声，曾出良筹助扫清。六载倦游潜楚泽，一枝同折记栾城。北门西府仍班缀，后雁前鸿愧宠荣。两鬓星星吾老矣，看君重上赤墀行。
苍头呼梦杂鸡声，蘂杏诗来句转清。独傲风霜爱冬日，不随桃李媚花城。一枝得得能相对，凡卉纷纷孰并荣。大队开时春且尽，醉吟当续丽人行。
翠幄藏春巧寄声，熏笼织锦晓天清。幽香端是花中瑞，仙派初来尘外城。酒海何妨三雅进，鬓云谁称一枝荣。雨来顿使邻墙远，不到阑干深处行。
败叶翻风策策声，山根可掬石泉清。东邻美荈久成坞，北陌新柑小筑城。台在家边来更好，地连郭外得非荣。曾楼纵目无穷景，安用垂涎杖屦行。
厌听朱弦裂帛声，携锄㔉壑赋临清。赏心尽得难并景，舒足休嫌踏破城。夜璧朝琼宁独乐，春兰秋菊岂争荣。闭关不使高轩过，只许渔樵为辅行。
涉世难防犬吠声，放怀安可俟河清。昂霄莫辨千寻木，凿牖聊看三里城。丹橘黄甘随处好，美花香草逐时荣。晚来寒雨催归骑，酷似邹人接淅行。
长忆吴中鸣橹声，风高月上水波清。臞庵掩映花成聚，笠泽微茫烟若城。十载相忘存梦想，一帆此去喜归荣。老来无复莼鲈会，尚看骅骝得路行。
郑庄好客底虚声，药裹关心兴未清。应恐被围因鲁酒，也防完璧弃秦城。双螯弗讲连宵会，千橘谁教满路荣。见说高台新断手，何如自索玉杯行。
千橘亭前莫听声，岂无邺酌和汾清。轻裾长袖闲列屋，碧瓦朱甍高照城。台上金波催夜集，楼边玉树待春荣。赏花斫鲙言犹在，还被题舆诮却行。
几日思君环珮声，方冬天宇未澄清。冲寒也到临春阁，处暗如登却月城。整顿建瓴愁雨作，商量设醴卜花荣。锦囊不用诗排闷，起看朝云亦倦行。
芳园封植阅年华，异卉搜求闹小车。不羡竹林生石竹，独来茶坞补山茶。游人认柿枝头子，归鹤求雌叶底花。我去临川寻玉茗，遥将白雪映红霞。
何处仙官萼绿华，鞭鸾独御五云车。来从月窟曾依桂，分种盘洲不碍茶。枝耐岁寒犀换叶，蘂藏朝雾锦羞花。红颜不逐东君老，须著频来鬭脸霞。
遗我双鱼集棣华，尚疑信马误随车。丝声自是不如肉，酒薄须知大胜茶。翠袖明朝看倚竹，兰灯昨夜报开花。饮阑同步曾台月，古堞危亭见绮霞。
素质宁嫌潘鬓华，来时应有雪翻车。赋传山谷文堆绣，种出麻源韵胜茶。不向桂宫藏玉兔，合横蘂观俪琼花。冥搜未获诗先作，驻目轻帆溯落霞。
休论官业出金华，共乐家林鹿挽车。何日寻春携漉酒，有时留客试擂茶。望梅止渴宁非梦，却月横枝始是花。祇恐偏枯惭好句，空教步障锦如霞。
万株红叶咏光华，嘉实堆盘走绀车。方蒂宁同牛奶柿，朱唇应笑鸠盘茶。园官急送须足茧，童子争观多眼花。罗列林珍生饮兴，讵思辟谷更餐霞。
了无梦寐到京华，来往园林整钓车。缓步竞移霜后橘，清谈旋碾雨前茶。虚名长愧称三凤，旧事休怀判五花。共把诗筒销永日，喜君襟韵秀朱霞。
望中赤叶渍霜华，林下徐行便当车。好处见山仍见水，兴来呼酒不呼茶。旋移朱橘添卢橘，更拣红花间白花。出郭最欣尘事少，饱看孤鹜逐飞霞。
新筑崇台款桂华，凌虚如跨白鸾车。西瓜来自余吾水，远物谁询悉里茶。不减平泉书草木，更寻南部录烟花。落成有约何时讲，舞袖还看举彩霞。
投黻归来发半华，苍官怪我出无车。树当樵径频争席，地接禅房好觅茶。要使行人长荫樾，不教侍女独司花。十园五鬣它年事，会见摩空薄绛霞。
与客窥园春未华，也须日昃始回车。松间共赏猫头竹，酒半先尝雀舌茶。云覆疏棂香起篆，风侵密坐烛吹花。双溪叠嶂催行色，佳句重吟绮散霞。
落落乔松说九华，远移霜骨想专车。沦脂此地能和药，结实殊方却入茶。村女拾钗分翠叶，野人敲粉聚黄花。翛然一径穷芝岭，晓见飞云夕见霞。
工徒滞雨望朝华，好倩泥蛮指日车。末利怯寒先近火，瑞香蒙润免浇茶。莫嫌云暗青油幕，尚恐天开端木花。待得严霜变阴翳，便须酌酒赏金霞。
共喜胡尘不乱华，戍边聊出武刚车。天公欲遣风催雪，僧舍方疑烟湿茶。巡圃观橙无坠叶，隔溪移杏恐伤花。举头忽见云间日，急草诗章庆半霞。
星文陨石应皇华，鹊语参差雨洗车。忽报商人缄苇箧，初疑闽产杂官茶。栽培况乃三冬月，真赝难分千叶花。宁使双坛且虚左，空吟轻日护香霞。
旁搜嘉卉对韶华，宝玩明珠诧照车。可使东坛无蔓草，如游北苑得名茶。安排酿具多炊黍，准拟襟期共赏花。醉语美人无可恨，不教拖帔泣归霞。
迎归乌鹊竟传声，摆落埃尘襟宇清。薪桂岂容留帝阙，幕莲且得近乡城。眼边触处梅争破，陌上分行柳向荣。如约速来春可探，肩舆须去静中行。
双舟十日涉长湖，甆斛筠篮且百株。可喜石榴初变白，更惊玉茗不施朱。临风含笑劳花使，映水分行拥木奴。装点园林娱杖屦，好来一醉倒金壶。
山中曾有采芝仙，此日灵根讵偶然。题柱漫将诗纪实，凭栏真共酒忘年。英华可是丘园瑞，造化元非雨露偏。留与山居作嘉话，未甘草木羡平泉。
芝丛盈百见闻希，不数嘉禾连理枝。紫盖堆云光点添，金茎蒙露色凝脂。一时竞秀园林胜，十载深藏天地知。急办轩楹尊瑞物，泥封诏墨有来期。
旱灾已叹失秋成，春到谁教夏令行。风阵骤来收雨脚，雪花未集听雷声。阴阳改变才俄顷，冷暖乘除若晦明。待向斜川会邻曲，占晴须问蜀君平。
书事斜川日月同，行年过四逼衰翁。纵情自洗和陶笔，乘兴谁开访戴蓬。梅萼仅存难聚雪，竹根未稳不禁风。莫将野趣逢人说，冰上轻鸥西复东。
城下经营二顷田，倒囊不惜买山钱。一犁驻目雨初歇，三径藏身地自偏。乞米帖来须领略，相牛经在与周旋。尝新指拟翻匙雪，旱魃诛夷胜去年。
致君无术合归田，谁敢贪荣食万钱。且对清尊希北海，最欣别墅接西偏。转头麦垅龙工往，缓步花蹊蚁磨旋。辛苦三农营一饱，莫教牟贼坏丰年。
轻风吹雨称行春，丘壑装怀我辈人。照水轩窗如进艇，穿花旌节屡移轮。携壶迭讲三杯酒，挥麈曾无一点尘。明日兵厨寻故事，已教园吏拂华茵。
于越归来三见春，买山学圃狎渔人。非嫌厚禄轻捐印，所畏空餐咏伐轮。时运可惊如过隙，人生何苦不同尘。明年此会谁重讲，唯把书邮问鼎茵。
皇华分鼎坐添春，隐雾巢松三散人。半月阴云浓似墨，今朝晴日大于轮。不辞多酌娱浮蚁，何用清歌落暗尘。归去池塘入新梦，句中芳草醉中茵。
到处争持曲米春，阗阗花底凑游人。同盟非是新倾盖，巧匠谁云老斲轮。倚竹岂无人拾翠，凌波谁想袜生尘。后期直待荷花发，欲唤轻裾上舞茵。
小车追逐赏光春，花坞行盘走隶人。水面落英如濯锦，云心初月未安轮。今宵同举盈觞酒，后夜还凝满席尘。倒载归时童稚舞，莫教驺哄滓冯茵。
生怕花飞减却春，半旬苦雨恼幽人。山房挂壁有双屐，村径冲泥无只轮。但见渌波侵碧草，不须皂荚去黄尘。拥炉更甚三冬月，转觉寒威逼坐茵。
春风步屧共优游，小筑园庐匪拙谋。罗列清尊资啸傲，安排好语待赓酬。茸茸香草装三径，恰恰鸣禽想十洲。玉节寻盟端不再，便回天上近凝旒。
南北芝泉一涧开，穿花度柳势萦回。不须元巳方修禊，才遇良辰便泛杯。行止岂由人智巧，沉浮长与客惊猜。急流一去谁难进，却有先游殿后来。
鬋得栟榈制数椽，绣衣拈出少陵篇。倚楹见水幽情畅，驻屐迷花诗兴牵。便觉茅轩俱退舍，若谈竹室不同年。满山所欠青青药，且趁流觞集醉仙。
新穿九曲望时霖，水到渠成病已侵。见说小舟穿柳岸，那知清涨入桃林。五旬药裹长经眼，几日荷花复赏心。梦里亦知行乐处，老来尤更惜光阴。
远程万里起南溟，文采葳蕤掩画屏。展翼来朝金翠晃，竦身轻举鹊乌停。园中但有辟蛇法，山下相望瘗鹤铭。野鹜家鸡随处有，孽狐何事独淫刑。
拙速谁云胜巧迟，新亭结罢得能奇。细看远水兼天净，可但中秋观月宜。出郭自欣三径乐，枕流今有几人痴。巢莲千岁同藏六，一笑泥涂曳尾龟。
潜鳞故故上钩迟，翠袖凭栏自一奇。半夜醉归闲有趣，一年春尽事如宜。盍簪何惮再三渎，览镜堪嗟六十痴。已办寻盟临斫鲙，不将可否问蓍龟。
三春少雨未行觞，槐影交加更漏长。半夜水来山涧满，四檐竹密酒尊凉。新亭方作龟巢叶，画栋何妨燕语梁。满引三觥拼一醉，老来真个惜时光。
入夏浓云日夕昏，举头烟雨暗前村。风随重客清葵扇，月为佳人射翠樽。依旧建瓴欹屋角，几番携杖失溪痕。小枰已在纱窗下，欲把明琼看倒盆。
投老无能千虑昏，归田浸久使令村。长因步月成三影，难得朋云共一樽。水涨溪桥孤钓隐，雨侵山径洗鞸痕。寓公在此宁黔突，会有容光照覆盆。
逐妇鸣鸠急定昏，不堪烟霭弄千村。掩关尽日资筇杖，改席何时对瘿樽。云暗松皮多节目，雨伤梨颊有瘢痕。溪神若也心无妒，迎出常娥照玉盆。
饭牛戴笠牧童昏，安得斜阳过别村。户外涎蜗行半壁，床头渴鼠侧空樽。花残莺老浑如梦，水到渠成不见痕。天意未晴人未饮，家奴款曲办籸盆。
月在云中破镜昏，几时清影散林村。杖藜难去寻渔艇，洗盏无因续蚁樽。竹叶弄风添秀色，榴花带雨露啼痕。不如暮卷珠帘醉，唤取佳人笑拊盆。
一春风雨厄游遨，此际开樽始解嘲。恰恰鸣禽藏柳陌，䜣䜣嫩叶迸花梢。离筵欲动愁分袂，胜日何妨剩出郊。燕寝香凝公事了，频将书札问龟巢。
桃李纷纷已半春，海棠睡觉晚妆新。龟巢剩有千般景，琼报浑无一点尘。酒未举杯风逐客，诗方拈笔雨催人。从今只拣晴和日，草草杯盘勿厌频。
浅白轻红笑倚门，何须雪夜忆前村。韶光定入诗人句，胜事难逢俗子言。风振绣衣须命驾，云随皂盖欲窥园。人生易老愁春老，问柳寻花故事存。
半载悠悠只闭门，不知红绿遍千村。山川满目供衰境，桃李成蹊出怨言。可惜花飞聊洗盏，何期雨作阻行园。车公不出须重讲，检校芳菲心兴存。
春来剥啄少登门，涩雨悭风笑我村。桥上垂纶装好梦，花边倚杖记前言。长杨美竹虽当户，语燕流莺不到园。此会明年千里隔，诗筒犹有置邮存。
白发归休阅半生，棣华酬唱得娱情。双旌欲指闽中去，三径谁同月下行。蕙帐风清知鹤怨，苹洲波细忆鸥盟。新坛留慰人千里，把盏相思泪睫横。
华发归来不记春，优游学圃傲江村。已欣胜日临千骑，漫折香霞佐一尊。对竹便当寻曲水，藏花那肯效慈恩。行厨若有真消息，奔走畦丁急扫门。
菖蒲节近暑风高，常棣丛疏月影交。清夜不曾空鹤帐，浮生何幸老龟巢。酒杯独引今无侣，书卷闲开共苦抄。想得公堂凫鹜退，须怀西坞欠诛茅。
连绵春雪助凶年，平地盈庭大可叹。词客罢吟梅散漫，园夫惭报竹平安。乌鸢腹馁飞穿屋，牛马毛寒病倚栏。天意欲添人殍野，四时玉烛古来难。
常棣成阴慰暮年，困人春雪好长叹。闭门终日诗频和，伏枕盈旬病未安。已遣携锄移竹径，更思杖策整花栏。饱闻冰下游鱼跃，所恨双溪一笑难。
闻得荼？语牡丹，蜂回蝶散恨春残。西山拄笏晨光爽，北海空尊夜漏寒。徐孺堂中同下榻，滕王阁外久凭栏。归来已失兰亭集，照眼榴花待细看。
济时方略满心胸，卜筑依城乐事重。岂是求田谋万顷，聊因学圃问三农。高牙暂借藩维重，燕寝未须归兴浓。且为君王开再造，它年植杖得从容。
佩兰扈芷楚三闾，骋秘抽妍汉子虚。甘向黑头辞印绶，肯将白眼对图书。清规尽入先贤传，绣帐空驰长者车。千里缠悲付虞殡，西风吹泪著襟裾。
秋来鸿羽得新文，不谓回封限九原。起起若为偿岁梦，嘻嘻无复对朝言。一编徒挂延陵剑，三径谁开靖节樽。尘迹盖棺浑莫问，墓头黄石拜儿孙。
闲适珍台腆旧仪，趣归方俟诏封泥。人生七十古犹少，执政二三今与齐。忽见墓门陈石马，空怀宾阁奉金犀。不须知识方流涕，处处俱成桃李蹊。
子墨声名满上都，同时曾喜得相如。二年宁俟棠阴久，一日先看薤本除。已向云霄班玉笋，却思风月佩铜鱼。百川莫靳长鲸吸，会即泥封虎爪书。
使星两两下人间，南伯来临黄木湾。盖海旌幢龙户集，折冲樽俎豹韬闲。铦锋似雪摇银海，美酒如渑倒玉山。宾主一时皆伟望，璇霄不日侍天颜。
风动旌旗熊虎开，喧轰鼓吹隐晴雷。襟裾夹道邦人出，介胄填郛方伯来。按辔传声真烜赫，铺茵呈舞少徘徊。林蛮洞蜑皆心詟，共看威伸讲武台。
海山楼下水朝东，此去弥漫拍太空。稛载宁寻蕞尔国，舟行好趁快哉风。往来云汉经星外，出入鱼龙巨浪中。拜手君王零湛露，举觞须似吸川虹。
元戎好客过当时，喜报江头鹢首飞。款曲西宾香作阵，安排南食妓分围。甘醪不必金貂换，清话频看玉麈挥。祇隔嵩台衣带水，未须轻赋醉言归。
再岁专城屈令才，西江人至说清埃。瓜时解组飘飘去，雪夜乘舟得得来。一笑坐间桑落酒，几声乐奏越王台。元戎预起阳关恨，不放谯门玉漏催。
二难辞藻琢琼瑰，入洛当年擅轶才。五岭达官今寂寞，九龄高躅久尘埃。分符有此二千石，投辖中之三百杯。衣绣还乡真罕见，戏鱼同队几驽骀。
山越逋诛岁屡更，元戎指纵有奇兵。长歌壮士归三箭，必胜良筹妙两楹。兔窟已空春草碧，鲸波无事暮潮平。干戈便挽天河洗，桴鼓从今不复鸣。
向来烽火起边尘，肤使南翔誉益振。肯为鱼符临海角，合归鹭序映朝绅。高情如泛阴山雪，喜气能添泽国春。一斗百篇推敏捷，醉中端有语惊人。
万户封侯识面难，南来清誉落诸蛮。指挥浪舶风帆了，谈笑木牛流马间。回牡言归光帐饯，一杯相属看弓弯。行行日远长安近，平步逍遥玉笋班。